Txorizoak: Hobe noizean behin bakarrik kontsumitzea [3tik 1. orria] | Aldizkaria | EROSKI CONSUMER\nTxorizoak: Hobe noizean behin bakarrik kontsumitzea\nKaloria, gatz eta gantz asko dauzkanez, ez da komeni maiz jatea\nTxorizoak %40 inguru gantza duenez, mende askotan izan da populazio gehientsuenaren ohiko elikaduraren oinarrietako bat, gizakiak hesteki hori lipido eta protidoen iturri behinenetako bat baitzuen. Egungo bizimoduak, ordea, gauzak dezente aldarazi dizkigunez, aspaldi abantaila zen hura eragozpen latza bilakatu da egun: kaloria, gatz eta gantz gehiegi duen elikagaia da txorizoa; are eta okerrago: gantz hori, hein handi batean, ase edo saturatua da ("gaiztoa", alegia).\nHestekiaren abantailarik handienetako bat, haragia hoztu gabe luzaro kontserbatzeko aukera ematea da; gaur, ordea, hestekiak beren lurrin eta zapore atseginengatik kontsumitzen ditugu, batez ere. Txorizoa hesteki gordin eta ondua da, txerrikia ez ezik (behikia ere gehi dakioke) urdai edo txerri-gantza ere dauzka osagai; gatz, piperrauts gorri eta kontserbatzaile gisa diharduten bestelako espeziekin eta legeak baimendutako aditiboekin (nitritoak, zapore-indartzaileak, koloratzaileak, etab) ontzen da. Osagai horiek nahasi eta hesteetan ("estra" kategoriakoak heste naturala behar du) sartzen dira, hutsean, eta ondoren hamabost eguneko (txorizo industrialen kasuan) edo hilabeteko heltze prozesua (eskulangintzazko produktua denean) nozituko du, kezkatuz edo keztatu gabe. Hestearen diametroa 22 milimetro baino handiagoa denean txorizo deritzo; hestekia estuagoa denean, lukainka. Izenak, dena den, toki askotan ez du lodieraren berri adierazten. Txorizoak luze eta zuzen ager daitezke ("kandela"), kordan elkarri lotuak edo "U" bat osatuz.\nAzken molde horretan merkaturatzen diren zortzi txoriko aztertu dira oraingoan; horietatik seik estratzat agertzen dute bere burua, beste batek lehen kategoriakotzat eta azkenekoak ez du deus adierazten. Prezioak, kiloko, 5,95 euroetatik (Vall Ter: honek ez du bere maila adierazten, lehen kategoriakoa bada ere) 10,14 euroetaraino (Señora Julia, estra) doaz. Mikrobiologia eta transgenikoen azterketek erakutsi dutenez, laginak higiene-osasun egoera sanitario onean daude eta ez daukate genetikoki eraldatutako osagairik.\nAzterketa honetan ez dago kalitatea eta prezioaren arteko erlazio egoki nabarmenik baina, halaz ere, Argal laginari aipamen berezia egin dakioke: gantz gutxien dutenetako bat izaki, bigarren merkeena bada ere, dastatze proban aski emaitza kaskarra lortu zuen. Kalitate handiko txorizo zaporetsua nahi duenak hortxe du Señora Julia lagina, azterturiko denetan garestiena.\nErdiak, etiketa oker\nLau laginen etiketak gaizki daude, arrazoi desberdinengatik. Palcarsa lagina lehen kategoriakotzat agertzen bada ere, hirugarrenekoa da eta, gainera, produktua ekoizten duen enpresaren helbiderik ez du adierazten. Goikoa laginean, lotea eta iraungitze-data bilduki gardenean oso-oso tinta ahularekin idatziak daudenez, datu bi horiek ezin irakur daitezke. Vall Ter laginak ez du adierazten bere kategoria komertziala (laborategian ikusi denez, lehenekoa da). Orozko laginak, berriz, ez ditu ikuspen-alor berean ezarri salmenta-izendapena. pisu garbia eta kontsumitzeko data egokia.\nArauak horretara behartzen ez duen arren, hobe litzateke horrenbeste kaloria eta gatza dauzkan produktuak bere osaketa nutrizionala adieraziko balu, datuak ezagututa, bezeroak kontsumitu behar duen eta zein neurritan har dezakeen erabaki ahal izan dezan. Goikoa eta Vall Ter laginek bakarrik ematen dute informazio baliagarri hori.\nGantz, gatz eta proteina asko\nProduktu hauen laurdena proteinak osatzen badu ere, azterketa honetan lagin batetik bestera alde handiak agertu dira: Palcarsa da proteina gutxien dauzkana (%19,7), ondotik Vall Ter (%20,8) eta Orozko (%21) datozkiola. Produktuaren herena kasik (%30) du Sasa laginak proteina.\nGantza da txorizoa ukitu zukutsuaz eta zaporeaz janzten duena. Gantz edukia ere aldatzen da produktu batetik bestera: %36 (Orozko) %43,4eraino (Palacios). Horregatik da txorizoa biziki kalorikoa: 473 kaloria 100 gramoko, batez beste. Kaloria gehien dituena gantz gehien daukan berbera da (Palacios, 503 kal. 100 gramoko); beste muturrean Orozko agertzen da (409 kal. 100 gramoko). Kalori ekarpen hori nabarmenago bihurtzen da, ogitartekoan kontsumitzen diren beste elikagai batzuekin alderatzean: oliotako sardinak (208 kal/100g), urdaiazpiko egosia (105 kal/100 g), urdaiazpiko ondua (163 kal/100 g) edo patata tortilla (194 kal/100 g) txorizoa baino aukera arinagoak dira. Txorizoak gantz ugari dauka eta, gainera, gantz hori ez da bat ere osasuntsua: horretatik %40 saturatu edo asea da. Gantz saturatu ugariko elikagai gehiegi hartzeak kolesterol eta triglizeridoen mailak altxatu egiten du eta, gainera, gaitz kardiobaskularrak ekar ditzake.\nTxorizoaren kolesterol edukia apala da (66 mg/100 g), okelaren parean eta, areago, elementu hori ugari daukaten bestelako produktuez dezente azpitik dabil (gurinak lau halako du, gibelak bost halako eta foie-grasak sei halako). Onuragarri dirudien datu horrek, ordea, ez gaitu okerreko bidetik eraman behar: odoletako kolesterola ez da ugaltzen elikagaietan datzan kolesterol edukiaren arabera bakarrik, gantz-azido saturatuen kontzentrazioagatik baizik. Gogoan izan horrelako gantz ugari daukala txorizoak.\nKarbohidrato askorik, berriz ez du; areago, Señora Julia laginak ez du ia bat ere. Sodiotik, ordea, haragi freskoaren halako hamabi dauka. Azterturiko produktuetan gatz gutxien daukan lagina Palcarsa da (edukiaren %2,5): horrek argi asko erakusten du hesteki horretan gatzak nolako garrantzia daukan. Gatzaren eginkizuna zaporea indartu eta kontserbazioa iraunaraztea da, mikroorganismoen bidezko kutsadura galaraziz (horregatik da beharrezkoa hozkailuan edukitzea). Konparazioz, gatz gutxi daukaten txorizoak dira Goikoa (%2,8) eta Argal (%2,9). Bestetik, Orozko (%3,7), Palacios (%3,5), Sasa (%3,4) eta Señora Julia (%3,3) laginek gatz ugari daukate.\nKalitate arautegiak "estra" kategoriako txorizoari gutxienez edukiaren %30 haragi-proteina izatea eta substantzia lehorrarekiko (hots, ura erauzitakoan) gehienez ere %57 gantz edukitzea agintzen dio (lehen kategoriakoari, berriz, %26 eta %60). Guztirako hezetasunak, gainera, ez du %45 izan behar, zeinahi kategoriatan. Beren kategoria komertziala adierazten duten zazpi laginek, nutrizio-balioei dagokienez, araua ondo betetzen dute. Vall Ter laginak (kategoria adierazten ez duen bakarra), laborategian aztertu ondoren, lehenekoa dela egiaztatu da.\nGiharra edo kartilagoa\nTxorizoaren kalitatea zehazteko unean, hidroxiprolina ere lagungarria da: aminoazido hori azaleko, kartilago, zurda eta lotailuen kolagenoan datza eta laginak osatzeko garaian zenbat gihar eta zenbat ehun konjuntibo (merkeagoa) jarri den adierazten digu. Arauak dioenez, "estra" kategoriakoetan hidroploxina-edukiak %0,6 baino txikiagoa izan behar du eta lehen kategoriakoetan, berriz, %0,7 baino txikiagoa (biak ere, substantzia lehorrarekiko). Palcarsa (berak dioenez, lehen kategoriakoa izaki), edukiaren %0.9 dauka. Argal lagina (%0,6) baimendutakoaren barruan dago. Sasa da laginik hoberena: %0,3 baizik ez.\nNitratoak eta nitritoak produktua kontserbatzen duten aditiboak dira eta, gainera, hestekia ontzen eta berezko kolorea hartzen laguntzen dute. Txorizoa, produktu ondu baina gordina den aldetik, Clostridium botulinum bakterioak kutsa dezake, mikroorganismo horrek sortarazten duen toxinaren eragina (botulismoa) hilgarria gerta baitakioke gizakiari. Nitratoak eta nitritoak toxina horren suntsitzaile indartsuak direnez, formulan horrelakoak sartzea baimendua du legeak: nitratoetatik 250 zm (mg/kg) eta nitritoetatik 50 zm (mg/kg), gehienez ere. Orozko (5 zm) eta Goikoa (7 zm) dira nitritoak baliatu dituzten bakarrak. Lagin guztiek sartu dute nitrato-kopuru berdintsua baina Palcarsa, Orozko, Vall Ter eta Argal laginek bakarrik aitortu dute horrelakoen presentzia. Kopuruak, dena den, legeak baimendutakoa baino askoz ere urriagoak dira. Laborategiko azterketek ez dute nitratorik aurkitu Vall Ter laginean, honek etiketan horrela adierazten badu ere.\nAzterturiko txorizo guztietatik bik bakarrik baliatu dituzte koloratzaileak ("kukurutx" gorria E-124, artifiziala) baina, hori bai, hutsaren hurrena da honen presentzia: hiru zati milioiko Palcarsa laginean eta zazpi zati milioiko Vall Ter txorizoan.\nOhiko kontsumitzaile batzuek zortzi txorizo laginak dastatu eta 1etik 10era arte puntuatu zituzten kolorea, usaina, zaporea, murtxikatzean nozitzen den sentsazioa eta bukaera. Atal guztietan izan ziren alde nabarmenak, lagin batetik bestera. Denetan preziatuena Señora Julia izan zen (7,3 puntuz), eta gutxien gustatu zena Val Ter (4,6 puntuz). Goialdean agertzen dira Palacios (7,1) eta Goikoa (6,7); Orozko (5,5) eta Argal (5,3) laginek emaitza kaskarragoak eraman zituzten. Sasa eta Palcarsa erdialdean agertu ziren (6,1 puntuz).\nOsasunarentzat kaltegarrien agertu den "koktel" horietako bat, gantzek, gatzak eta kolesterolak osatutakoa da. Hiru elementu horiek batera dihardutenean hipertentsioa, trastorno kardiobaskularrak, dislipemiak (kolesterol edo triglizerido-maila altuak) eta gehiegizko pisua nozitzeko arriskua areagotu egiten dutenez, hestekiak (hiru elementu horiek ugari baitauzkate) orokorki hartzea ez zaio komeni aipaturiko gaitzak jasaten duenari.\nUrdaila delikatua daukanak ere hesteki gutxi sartu beharko du bere dietan, produktu honek gantz eta espezia asko dituelako. Gainerako jendeari eman dakiokeen aholku dietetikoa kontsumoaren kopurua eta maiztasuna mugatzea da: horrela bakarrik egokituko da behar bezala elikabide orekatuan jaki zaporetsu baina (asko hartuz gero) osasunarentzat kaltegarria den elikagai hau.\nPDF: Egin klik hemen honako ekintza hau burutzeko: Informazio hau PDF bertsioan jaitsi (512 Kb)\n[1. orria] Hobe noizean behin bakarrik kontsumitzea\nBananazko eta txokolatezko barratxo energetikoak: zortzi lagin aztertu dira\nZortzi motatako saltsak


Mahaiburua, mahaikideak eta ordezkoak 8:00etan bilduko dira, bozketarako finkatutako lekuan.\nMahaiburua bertaratu ez bada, haren lehen ordezkoak hartuko du haren lekua. Hura ere falta bada, bigarren ordezkoak hartuko du lekua; eta hura ere bertaratu ez bada, lehenengo mahaikideak edo bigarrenak hartuko du mahaiburu kargua, hurrenkera horretan. Era berean, bertaratu ez diren edo mahaiburu kargua hartzen duten mahaikideak haien ordezkoek ordezkatuko dituzte.\nEzin da mahaia eratu mahaiburu bat eta bi mahaikide ez badaude. Mahaia eratu ezin bada, gertakarien deklarazioa egingo da, eta posta ziurtatuz bidaliko zaio eskualdeko hauteskunde-batzordeari, lehenago telegrafoz edo telefonoz jakinarazi eta gero.\nKasu horretan, batzordeak askatasunez izendatuko ditu hauteskunde-mahaia osatuko duten pertsonak, eta hauteslekuan dauden hautesleetako bat ere mahaiko kide izan dadila agindu dezake.\nAdierazi berri duguna gorabehera, mahaia ezin bada eratu bozketa hasteko legez ezarritako ordua baino ordubete geroago, horren berri emango zaio eskualdeko hauteskunde-batzordeari, eta batzordeak hurrengo bi egunean mahaian beste bozketa bat egiteko deia egingo du.\nMahaia eratu eta eratze-akta egin ondoren, ez da bidezkoa karguaz jabetzea bere eginkizunak betetzeko berandu aurkeztu den eta ordezkoak ordeztu duen batzordekidea. Hauteskunde-mahaia eratu ondoren, mahaia osatu behar izan ez duten ordezkoek jadanik ez dute inolako betebeharrik izango gai horretan.\nHauteskunde-mahaiko burua da hauteslekuaren barruan ordena publikoaren arloko agintaria; ordena mantentzeko, hautesleen askatasuna ziurtatzeko eta legea betetzen jarraitzeko agintaritza esklusiboa du.\nOndorio horietarako, hauteslekuak babestera bideratutako polizia-indarrek behar duten laguntza emango diote mahaiburuari, hauteslekuaren barruan nahiz kanpoan.\nEz hauteslekuetan, ez inguruetan, ezingo da inolako hauteskunde-propagandarik egin. Horretarako, mahaiburuak egokitzat jotzen dituen neurriak hartuko ditu.\nHautesleku bat itxi daiteke aurreikusitako ordua baino lehen?\nBai, baldin mahaian erroldatutako hautesle guztiek bozkatu badute.\nHauteslekuaren barruan egon daiteke kartelik edo hauteskunde-propagandarik bozketaren egunean?\nHauteslekuaren barruan ezin da kartelik edo propagandarik egon bozketaren egunean.\nHalakorik baldin badago, mahaiburuak (edo, halakorik ezean, Eskualdeko Hauteskunde Batzordeak) Poliziari agindu beharko dio erretiratzeko.\nEz dira hauteskunde-propagandatzat hartuko ikuskatzaileek edo ahaldunek identifikatzeko daramatzaten ezaugarriak edo ikurrak.\nZer egin, ordena publikoko gorabeheraren bat gertatzen bada?\nMahaiburuak, hauteslekuaren barruan, ordena publikoa mantentzeko agintaritza esklusiboa du. Horretarako, segurtasun indar eta kidegoen esku-hartzea eskatu ahal izango du, beharrezkoa izanez gero.\nJazotzen diren gorabeherak, eta horiek eragin dituztenen izen-abizenak, bilkura-aktan jasoko dira.\nNola identifikatzen da hauteslea mahaiaren aurrean?\nIdentifikatzeko, hauetakoren bat erabiliko da:\nBerdin dio dokumentu horiek iraungita egotea, baina jatorrizkoak izan behar dute, fotokopiek ez dute balio.\nDokumentu horiek erakutsi arren, hauteslearen nortasunari buruzko zalantzarik agertzen bada, mahaiak, aurkeztutako dokumentuak eta bertan dauden hautesleek aurkeztutako testigantza kontuan hartuta, mahaia osatzen duten pertsonen gehiengoz erabakiko du.\nKasu horretan, hautesleak ezingo du mahaian botoa eman, salbu eta agiri hauetakoren bat aurkezten badu:\nBoto-emaileak mahaiaren erroldan inskribatuta egoteko duen eskubidea aitortzen duen EPAI JUDIZIALA.\nALTAKO ERROLDA-ZIURTAGIRI ESPEZIFIKOA, Hautesle Erroldaren Bulegoaren probintzia-ordezkaritzak emana, botoa emateko eskubidea gauzatzeko gaitzen duena.\nBozketarako, baliozkoa izango da bai errolda-ziurtagiri espezifikoaren jatorrizkoa, bai dagokion udalaren bidez faxez jasotakoa.\nErrolda-ziurtagiri espezifikoak boto-emaileen zerrenda zenbakituan hartu behar dira kontuan, ondoren boto-zenbaketaren eta bilkuraren aktetan behar bezala zenbatzeko.\nNola bozkatzen dute desgaitasunen bat duten pertsonek?\nIrakurtzen ez dakiten hautesleek, edo desgaitasunagatik boto-papera aukeratzeko edo gutun-azalean jartzeko eta mahaiburuari emateko eragozpenak dituztenek, beren konfiantzako pertsona bat erabil dezakete eragiketa horietarako.\nNoiz bozkatzen dute mahaia osatzen duten pertsonek eta kontu-hartzaileek?\nBozketa amaituta, eta postaz bidalitako boto-paperak dituzten gutun-azalak hautetsontzian sartuta, mahaiko kideek eta mahaian akreditatutako kontu-hartzaileek emango dute botoa. Mahaiburuak sartuko ditu gutun-azalak hautetsontzian.\nBoto-emaileen zerrenda zenbakidunean, mahaiko erroldan ageri ez diren artekarien hauteskunde-atala eta -mahaia adierazi behar dira.\nZer gertatzen da hauteskunde-egunean gutun-azalak edo boto-paperak falta badira?\nMahaiak hautagai-zerrendaren bateko boto-paperik ez dagoela ikusten duenean, dagokion hautagai-zerrendako kontu-hartzaileek edo ahaldunek eman ditzakete.\nHori ezinezkoa bada, mahaiburuak bozketa eten beharko du, eta eskualdeko hauteskunde-batzordeari jakinaraziko dio, berehala eman ditzan.\nEtenaldiak ezin du ordubete baino gehiago iraun, eta etenda egon den denbora bezainbeste luzatuko da bozketa.\nZer gertatzen da bozketa ordubete baino gehiagoz eteten bada?\nArau orokorra da bozketaren etenaldiak ez duela ordubete baino gehiago iraun behar. Hala ere, ordubetea pixka batez gainditu duen etendura baten aurrean (gero horrek etendako denboraz luzatzea ekarriko du), mahaiak bozketa egiten jarraitzea erabakitzen badu, ezin da ulertu hauteskundea baliogabetzeko irregulartasun bat denik.\nAlabaina, etenaldia ordubete baino nabarmen luzeagoa bada, eskualdeko hauteskunde-batzordeak baloratu beharko du bozketari berriz ekingo zaion ala bertan behera utzi behar den.\nNoiz eta nork etengo du bozketa? Bozketaren etenaldia ordubete baino luzeagoa izatea, edo bozketa-ekitaldia ezinezko egiten duen inguruabarra\nMahaiburuak bozketa bertan behera uztea erabaki beharko du ondorengo hauetakoren bat gertatuz gero:\nOrdubete baino gehiagoko etenaldia.\nEdozein arrazoirengatik bozketa egitea ezinezkoa izatea.\nErabaki hori hartu aurretik, komeni da mahaiburuak mahaia osatzen duten pertsona guztien iritzia jasotzea, eta, inguruabarrek ahalbidetzen badute, eskualdeko hauteskunde-batzordeari telefonoz kontsulta egitea.\nZer gertatzen da bozketa bertan behera uzten denean?\nBozketa eteten bada, mahaiburuak hala adierazi beharko du idazki arrazoitu batean, eta idazki hori hauteskunde-espedienteari erantsi beharko zaio.\nBerehala bidaliko zaio kopia bat eskualdeko hauteskunde-batzordeari, eskuz edo posta ziurtatuz, batzorde horrek arrazoien ziurtasuna eta nahikotasuna egiazta ditzan eta ondorioztatzen diren erantzukizunak adieraz edo eska ditzan.\nBozketa bertan behera utziz gero, ez dira kontuan hartuko jada emandako botoak, eta ez da zenbaketarik egingo. Lehendakariak berehala aginduko du hautetsontzian utzitako boto-paperak suntsitzea, eta gertaera hori jasota utziko du arestian aipatutako idazkian.\nHauteskunde-mahai batean bozketa bertan behera utzitakoan, eskualdeko hauteskunde-batzordeak mahai horretan hurrengo bi egunen barruan beste hauteskunde batzuk egiteko deia egingo du.\nBozka al dezake bere boto-eskubidea epai bidez egiaztatzen duen eta hautesle-erroldako zerrendetan ageri ez den hautesleak?\nBai. Mahaiburuak haren botoa onartu ahal izango du, baldin gainera hautesleak egiaztatzen badu bere helbidea bat datorrela botoa emango duen mahaiarekin.\nHautesle bat beste norbaitek ordezka dezake?\nInoiz ez. Botoa emateko ekitaldia pertsonala eta besterenezina da. Desgaitasunen bat duen pertsona baten kasuan, bere konfiantzako pertsona batek lagun diezaioke prozesu osoan, boto-papera aukeratzen denetik mahaiburuari bozketako gutun-azala ematen zaion arte.\nZer gertatzen da postaz bozkatu duen hautesle batentzat ez badago jasota sistema horren bidez bozkatzeko dokumentazioa eskatu duenik?\nBotoa ezin izango da ireki, ez eta hautetsontzian sartu ere; baina gorde egin beharko da, erreklamazio edo errekurtsorik izanez gero ere.\nPosta bidez bozkatu zuen eta gerora hil den hautesle baten bozketa bertan behera gera daiteke?\nBai, baldin dagokion heriotza-ziurtagiria aurkezten bada mahaian, botoa hautetsontzian sar ez dadin.\nZer egin, posta bidezko botoa dakarten gutun-azalak mahaira iristen badira kontu-hartzaileak bozkatzen ari diren unean, edo ondoren?\nHorrelakoetan, boto horiek EZIN DIRA zenbatu.\nNork azaldu diezaioke hautesleari botoa nola eman?\nMahaia osatzen duten pertsonak dira informazio hori eskatzen duen hautesleari eman diezaioketen bakarrak.\nEgon al daiteke poliziarik hautesleku baten barruan?\nBai, mahaiburuak eskatuta etortzen direnean.\nArtekariek eta ahaldunek agertu al dezakete koalizio edo alderdiren baten ikur edo itsasgarririk?\nBai, baldin alderdiaren edo koalizioaren siglak erakustera soilik mugatzen bada.\nAurkeztu al dezakete erreklamaziorik kontu-hartzaileek eta ahaldunek?\nBai, eta bilkura-aktan sartu behar dira; baina horrek ez du esan nahi mahaiak erreklamazio horretan parte hartzen duenik.\nMahaiak eman behar al die ahaldunei boto-zenbaketaren aktaren kopia, mahaia eratzeko unean ahaldun horiek aurkeztu ez badira ere?\nBai, mahaiak boto-zenbaketaren aktaren kopia bat eman behar die berehala eta doan.\nMahaiak eman behar al die alderdietako ordezkariei boto-emaileen zerrenda zenbakituaren kopia bat?\nEz, inoiz ez. Izan ere, horrek boto-emaileei Konstituzioaren bidez babestu zaizkien eskubideen aurka egin lezake.\nHedabideek informazio-jarduerak egin ditzakete hauteslekuetan?\nHauteslekuaren kanpoaldetik egin behar dira normalean, baina barruan bozketa nola gauzatzen ari den erakusteko irudiak eman ditzakete; horretarako, mahaiaren aurrean akreditazioa beharko dute. Irudiak grabatzeak ez du inola ere eragotzi behar bozketaren gauzatzea.\nLegezko eskakizunak betez hautetsontzian sartutako botoak baliodunak edo baliogabeak izan daitezke.\nBoto balioduntzat jotzen da:\nZer da boto zuri bat?\nBoto zuria honako hau da:\nDiputatuen Kongresurako hauteskundeetan: boto-paperik ez duen gutun-azala, eta legez erretiratutako hautagai-zerrendaren bati emandako botoa.\nSenaturako hauteskundeetan: boto-paperik ez duen gutun-azala, eta hautagairik markatuta ez duten boto-paperak.\nNoiz da boto bat baliogabea?\nBaliogabea da eredu ofiziala ez den edo aldatuta dagoen gutun-azal batean emandako botoa; eredu ofiziala ez den boto-papera, aldatuta, hautsita edo urratuta dagoena; gutun-azalik gabeko boto-paperean emandako botoa; eta hauteslearen borondatea argitu ezin den botoa (adibidez, hainbat hautagai-zerrendatako boto-paper bat baino gehiago duen gutun-azala).\nBaldin botoa emateko gutun-azalean hautagai-zerrenda bereko boto-paper bat baino gehiago badago, boto baliodun bakartzat zenbatuko da.\nDiputatuen Kongresurako eta diputatuetarako hauteskundeen kasuan, baliogabeak izango dira, orobat, hautagaien izenak aldatuta, gehituta edo ezabatuta dituzten edo haien hurrenkera aldatuta duten boto-paperetan emandako botoak, bai eta beste edozein eratako aldaketak izan dituztenak ere (adibidez, hautagaitzaren sinboloan).\nSenaturako hauteskundeen kasuan, halaber, baliogabeak izango dira boto-paperetan emandako botoak, baldin boto-paper horietan hiru izen baino gehiago adierazi badira probintziako barrutietan, bi izen baino gehiago Kanaria Handiko, Mallorcako eta Tenerifeko uharte-barrutietan eta Ceuta eta Melillako udalerrietan, eta bat baino gehiago gainerako uharteetako barrutietan.\nHautagairen baten ondoan seinale, gurutze edo gurutze bat duten boto-paperetan emandako botoak balioduntzat joko dira, baldin marka horiek ez badira boto-paperaren konfigurazioa aldatu dela edo hautagairen baten edo haien alderdi politikoaren gaitzespena adierazi dela ondorioztatzeko adinakoak.\nNork erabakitzen du ea boto bat balioduna ala baliogabea den?\nHauteskunde-mahaia da erabakiko duen bakarra, mahaiburuak eta mahaikideek osatuta.\nGorde behar al dira mahaiko boto baliogabeak?\nBai, ondoren izan daitezkeen erreklamazio edo errekurtsoetarako.\nBalioduna da hautagaitza bereko hainbat boto-paper dituen botoa?\nBai, hauteslearen borondatea argia eta zalantzarik gabekoa delako. Aitzitik, boto-paperak hautagai-zerrenda bateko baino gehiagotakoak balira, botoa baliogabea izango litzateke.\nBaliodunak al dira eredu ofizialarekin konparatuta bestelako tonu edo tamaina duten edo akats tipografikoren bat duten boto-paperekin emandako botoak?\nBai, alde txikiek ez dute botoaren balioa aldatzen.\nBaliodunak al dira eredu ofizialarekin konparatuta bestelako tonu edo tamaina duten edo akats tipografikoren bat duten boto-azalekin emandako botoak?\nBai, baldin botoaren sekretua arriskuan jartzen ez badu.\nPosta arruntaren bidez iristen den posta bidezko botoa balioduntzat jotzen da?\nEz, baliogabetzat jotzen da; izan ere, posta bidezko botoa balioduna izan dadin, posta ziurtatuaren bidez bidali behar da nahitaez.\nBalioduna al da erkidego bateko eremu ez-elebidunean gutun-azal elebidunean emandako botoa?\nBalioduna al da gaztelaniazko boto-paper bat erkidego elebidun batean?\nBai, hauteslearen borondatea argi geratzen delako.\nBalioduna al da aldarrikatu ondoren baztertua izan den hautagai bat ageri duen boto-paper bat?Bai, boto balioduntzat hartzen da, baina modu baliodunean aldarrikatutako hautagaiei dagokienez.


BOE.es - Estatuko Aldizkari Ofiziala: Euskaran, gehigarria 03/04/2012\nBOEren euskarazko gehigarria: Asteartea 3 de apirila de 2012, 80 Zk.\nEbazpena, 2012ko martxoaren 27koa, Idazkaritza Nagusi Teknikoarena, Vietnamek Adingabeak Babesteari eta Nazioarteko Adopzioaren arloko Lankidetzari buruzko Ituna, 1993ko maiatzaren 29an Hagan egina, berresteari buruzkoa.\n(gaztelaniaz) PDF (2012/4592 - 1 or. - 152 KB)\nINDUSTRIA, ENERGIA ETA TURISMO MINISTERIOA\nHutsen zuzenketa, honako agindu honena: IET/631/2012 Agindua, martxoaren 29koa, zeinaren bidez bioerregaien erabilera sustatzeko mekanismoan lurralde-salbuespen bat sartzen baita, 2011, 2012 eta 2013rako.\n(gaztelaniaz) PDF (2012/4593 - 1 or. - 147 KB)\n6/2012 Legea, martxoaren 1ekoa, Euskal Autonomia Erkidegoko arlo publikoaren gehiengoko partaidetza edo finantziazioa daukaten erakundeak arautze aldera, Euskadiko Ogasun Nagusiaren Antolarauei buruzko Legearen testu bategina, Euskal Autonomia Erkidegoko Ekonomia Kontrolari eta Kontabilitateari buruzko Legea eta Herri Kontuen Euskal Epaitegiaren Legea aldatzekoa.\nHutsen zuzenketa, honako lege honena: 1/2012 Legea, otsailaren 2koa, Lehiaren Euskal Agintaritzari buruzkoa.


29 enpresa aurkeztu dira produktibitatea eta lehiakortasuna hobetzeko Nafarroako Gobernuak emango dituen laguntzen deialdira\n36 proyectos de 29 empresas optan a ayudas para mejora de la productividad\n29 enpresa aurkeztu dira produktibitatea eta lehiakortasuna hobetzeko Nafarroako Gobernuak emango dituen laguntzen deialdira asteartea, 2013.eko irailak 17\nDeialdia Foru Komunitatean jarduten diren industriaren sektoreko enpresa ertain eta txikiei zuzendutakoa da, eta aholkularitza-gastuak eta inbertsioetarako laguntzak emateko da.\nNafarroako 29 enpresak sustaturiko 36 proiektu aurkeztu dira Nafarroako Gobernuak, berriki, produktibitatea hobetzeko sustatu duen laguntzen deialdira. Enpresek proiektu horietan inbertitu duten zenbatekoa 1.296.926 eurokoa da guztira.\nDeialdia, Nafarroako Lehen Ekintzailetza Planaren barruan egin da, eta helburua Nafarroako enpresen lehiakortasuna berehala eta modu iraunkorrean handitzea da. Horretarako, produktibitatea hobetzeko proiektuak ezarri eta gauzatuko dira, gabeziak konpondu ahal izateko. Deialdia industriaren sektorean Nafarroan aritzen diren enpresa ertain eta txikiei dago zuzenduta, eta proiektua gauzatzeko beharrezko aholkularitza-gastuentzako zein proiektua burutzeko ezinbestekoak diren inbertsioak egiteko diru-laguntzak ematen ditu.\nLaguntzak aurkeztutako proiektuaren aurrekontuaren % 15 finantzatzen du. % 30era handi daiteke finantzaketa enpresarentzat sortzen dituen aurrezkien, proiektuearen berrikuntzaren eta enpresa gisa ezartzeko duten aukeraren arabera. Diru-laguntzen bidez lagundu ahal izango den gehienezko aurrekontua 20.000 eurokoa izango da proiektu bakoitzeko, hau da, 3.000tik 6.000rainoko diru-laguntza izango da.\nEnpresen kokapen geografikoari dagokionez, 36 proiektuetatik 18 Iruñerrikoak dira, 8 Erriberakoak, 5 Ipar-mendebaldeko ingurukoak, 4 Estellerrikoak eta 1 Piriniokoak.\nJarduera-sektoreei dagokienez, 6 enpresak kautxu eta plastikozko produktuak ekoizten dituzte (10 proiektu), beste 6k metalezko produktuak egiten dituzte (makinak izan ezik), 2 elikagaien industrian jarduten dira, beste bi larruaren eta oinetakoen industrian, beste 2 burdin eta altzairuzko produktuen eta ferroaleazioen fabrikazioan aritzen dira, 1 nekazaritzan, abeltzaintzan eta ehizan aritzen da, 1 erauzteko industrian jarduten da (4 proiektu aurkeztu ditu), 1 industria mekanikoan, 1 ikerketaren eta garapenaren sektorean eta beste bat publizitatearen eta merkatuaren azterketen sektorean.\nEskaerak aurkezteko epea iragan abuztuaren 31n amaitu zen, eta diru-laguntza eskatzeko aukera izan dute 2013ko urtarrilaren 1etik 2013ko urriaren 31ra arte egindako gastuengatik. Deialdi hau finantzatzeko gordetako zenbatekoa osoa 100.000 euro dira.


Txikilandia gaurtik Arrasaten, merkeago eta eskaintzaz zabalago - Arrasate - 2014-01-02 - Goiena.eus\nTxikilandia gaurtik Arrasaten, merkeago eta eskaintzaz zabalago\nJokin Bereziartua Lizarazu 2014-01-02 11:18\nTxikilandia Arrasateko Gabonetako jolas parkea Uarkape pilotalekuan egin da azken urteotan.\nGaurtik zapatura egingo da Txikilandia, Arrasateko Uarkape pilotalekuan. Iaz baino arratsalde bat gehiagoz izango dira ekintzak eta sarrerak zein bonoak %40 merkeago salduko dituzte; Udalak eta Txatxilipurdik, herriko zenbait enpresen laguntzarekin, ahalegin berezia egin dute aurten prezioak merkatzeko.\nIgerilekuetako jolas eta puzgarriekin estreinatuko dute 2014ko Txikilandia, ohikoa baino egun bat lehenago hasiko da aurten: gaur, eguena, urtarrilak 2. Lehenago hasteaz gain, eskaintza zabalagoarekin dator aurtengo edizioa. Izan ere, arratsalde bat gehiagoz gozatu ahalko da Uarkapeko tailer, puzgarri, ludoteka, ohe elastiko, karaoke eta beste hamaika jolasez. Gaur arratsaldetik zapatu arratsaldera arte izango da zabalik pilotalekua, honako ordutegian: 11:00etatik 14:00etara eta 17:00etatik 20:00etara.\nAhalegina prezioak merkatzeko\nTxatxilipurdik eta Udalak ahalegina egin dute aurten prezioak merkatzeko, eta Arrasateko zenbait enpresak ere emandako laguntzak egin du posible aurten Txikilandiako sarrerak eta bonoak %40 merkeago jartzea. Hauexek izango dira 2014ko edizioko tarifak:\nEgun guztietarako bonuak: 4-12 urte: 8€ eta 1-3 urte: 4,5€\nEgun baterako sarrerak: 4-12 urte: 3 € eta 1-3 urte: 2€\nTopakide txartela daukatenek, are merkeago izango dute sarrera.\nZehatz-mehatz, hemen duzue aurtengo Txikilandiak jolaserako ekarriko digun munduaren deskribapena, ordutegi, espazio eta detaile guztiekin:\nTxikilandia2014 Programa by Goiena Komunikazio Taldea\nTxatxilipurditik azpimarratu gura dute Arrasateko gaztetxeak aurten hirugarrenez jardungo duela Txikilandia bultzatzeko elkarlanean eta bertan izango dela, besteak beste, Irrien Lagunen ikuskizuna urtarrilaren 3an, 19:00etan, etorri gura duen ororentzat. Sarrera doakoa izango da. (Egitarauan ikuskizuna zapatuan dela badio ere, barikura añdatu dute).\nIaz, 1.000 haur eta 30 hezitzaile\nIaz mila haur inguruk gozatu zuten Txikilandiaz, 30 begiralek zainduta: "Aurten ere jai handi eta dibertigarria eskaintzea espero dugu, Arrasateko txikiek hainbeste merezi baitute. Are gehiago, datozen urtetara begira eurek zelako Txikilandia nahiko luketen galdetuko diegu azken egunean. Horretarako, margoak, berrerabiltzeko materialak, play-mays-ak eta denetariko baliabideak jarriko dizkiegu eskura, gura dutena adieraziz Txikilandia hobetzen lagundu diezaguten", adierazi dute prentsa ohar bidez.\nTxikilandia jolas-parkeak poza eta jolasa ekarriko ditu zapatura arte\nJon Berezibar 2014 urt 03 Arrasate\nMusakolako igerilekuaz jabetuta, atzo hasi zen Txikilandia, neska-mutikoendako jolas-parkea. Goizean uretan ibili eta gero, baina, Txikilandiak atz...


EPPKk espetxe legediaren baitan urratsak egiteko borondatea berretsi du\nPreso Politikoen Nazioarteko Eguna dela eta, EPPK-k oharra kaleratu du eta 10 presotatik 9k baimenak izan beharko lituzkeela jada adierazi du. Sortuk manifestazioak deitu ditu hiriburuetan.\nZaballako kartzela, Araban. EITB Mediako bideo batetik hartutako irudia.\nPresoak "etxera ekartzeko" mobilizazioetan parte hartzeko deia egin du Sortuk\nPreso Politikoen Nazioarteko Eguna da gaurkoa, eta efemeride horrekin bat eginez, ETAko ia preso guztiak batzen dituen EPPK kolektiboak oharra egin du publiko, "norabide aldaketa" ikusten bada ere, "bide luzea" geratzen dela oraindik ohartarazi du eta "salbuespeneko politika eta legedi berezituak albo batera" uzteko eskatu du: "Gaur ikusten duguna ere ez da, inondik inora, nahi genukeen mapa, eta oraindik bide luzea dugu presoon egoerari zentzu gizatiarra ematera iristeko. Norabide horretan, presoon egoera ez ezik iheslari eta deportatuena ere konpontzeko orubea ezarri behar da. Eta lehen urratsa izan behar da euskal preso politiko guztiok Euskal Herrian eta 2º eta 3º graduan egotea, eta Estatu frantsesean betetako zigorrak Estatu espainiarrekoarekin batzea. Salbuespenezko neurri eta legediak behingoz ezabatzeko garaia da, ibilbidean bihar-etzirako ostertz berri bat eraikiz" irakur daiteke Naizen argitaratutako oharrean.\nEspetxe legedia arruntetik aurrera egiteko asmoa dutela berretsi du euskal presoen kolektiboak, "2017an gure barne eztabaida amaitu genuenetik EPPK-k behin baino gehiagotan adierazi du kaleratze bidea espetxe legediaren baitan egiteko prestutasuna; etengabean jarraitzen dugu ahalegin horretan, eta euskal preso politiko guztiak kaleratu arte jarraitzeko erabakia berresten dugu", eta torturen gaiari ere erreferentzia egin dio EPPK-k, "aitorpena eta minaren onarpena eskatuz": "Estatu espainiarreko espetxeetan gaudenon artean 100etik gora kidek, % 57k zehazki, torturak salatu zituzten atxiloketa ondoren, eta torturapean erauzitako deklarazioak baliatu zituzten zigorrak ezartzeko. Euskal preso politikook gure ekinbidean eragin dugun mina onartzen dugun moduan, nahiko genuke guri eragindako minaren errekonozimendua jasotzea, torturatu gaituztela onartuz, zuzenbidearekin zer ikusirik ez duten epaiketen errealitatea onartuz, espetxealdiak luzatzeko lege-bihurritzeak, berrogei urtera arteko edo bizi osorako zigorrak, kartzela aldiak luzatu eta zigorra gogortzeko legediak espresuki prestatu izana eta abar onartuz".\nGainera, presoen % 90ak zigorraren laurdena beteta duela adierazi du EPPK-k eta, ondorioz irteera baimenak eduki beharko lituzketela. Era berean, %70ak zigorraren erdia beteta duela ere nabarmendu du presoen kolektiboak bere oharrean, eta ondorioz, hirugarren graduan beharko luketela. Era berean %30ak zigorraren hiru laurdenak beteta dituela eta behin-behineko askatasuna dagokiela nabarmendu du.\nEuskal presoen kolektiboak gogorarazi duenez, Aieteko Adierazpenak jasotzen zuen "gatazkaren oinarrian arrazoi politikoak daudela eta gatazka horren ondorioak ere politikoak direla, baita preso egotea ere". "Oinarrian dauden arrazoi horietara jo behar da gure herrian konponbide eta elkarbizitza demokratikorik izango bada. Ezinbestekoa da Euskal Herriaren nazio aitortza egitea, eta Euskal Herriaren borondate demokratikoa inoren inposiziorik gabe errespetatuz hastea etorkizunaren eraikuntza.", gaineratu du.\nGainera, Igor Gonzalez Sola eta Asier Aginako hildako presoak gogoan izan dituzte, eta covid-19aren pandemia "eskubideak murrizteko eta murrizketak zabaltzeko" erabili dutela ohartarazi dute, bai espetxeratuen kasuan, bai senideen kasuan ere.\nIritzi berekoa da Sortu alderdia ere. Gerturatzeak positiboak direla, baina legedi arrunta beteko balitz, ETAko 168 presok jada kalean edo espetxetik irtetear beharko luketela adierazi dute Oihana Garmendiak eta Rufi Etxeberriak.\nSortuk antolatuta, manifestazioak egingo dira gaur 12:00etan Bilbon eta Donostian eta 17:00etan Iruñean eta Gasteizen. Itxiera perimetralak direla eta, herri batzuetan ere antolatu dira manifestazioak.


Den-dena. Argi guztia. Semaforo horixketako argi guztia. Hiritik hirirako argindar kable bustietako argi guztia. Autoetako urrutirako argi guztia eta kriseiluetako argi guztia. Kirofanoetako sabaitik hari batez eutsirik zeuden entsaladera metaleztatu eta alderantziz zintzilikatuetako argi biribil guztia. Erleen ziztaden argi hexagonal guztia. Hiriko bonbilla guztietako argi guztia. Edisonen hortz aparatu zuzentzaileetako argi guztia eta nahigabe ekidin diren aire katastrofe guztietako argi guztia. Baldin eta norbait baldin balego patio batera begira sumatuko zukeen argiaren dardara afalorduan sukalde guztietan, dardara egingo zuten fluoreszenteek, erle batek betazalak kliskatuko balitu bezala, argi guztia baitzihoan ziztu bizian Alaskara, lurpetik, estolderiatan barna, lur gainetik, autobideko arraia zurietan barna, arraia etenak arraia jarrai itsugarri bihurtuz, zubi altxagarriko erronbo formako burdinetatik barna, tximistek argituriko aterkien barilletan barna, argi guztia amiltzen zen. Hegazkin zilarreztatuetako argi guztia. Tximistorratzek bi milurtekotan pilaturiko argi guztia. Sutan erretzen ziren ibaiertzetako argi guztia eta hildakoen begi horiztatuek abandonaturiko argi guztia. Kaleargietatik ibaira eroritako argi angelutsua. Insomnioak jota esnatzen diren guztiek pizturiko fluor-kriseiluak. Bat-batean autobusetik jaitsi eta emakume ezezagun bat kalean zehar pertsekutatzera garamatzan inpultsoen argi guztia. Gauloises zigarro guztien argi guztia eta monarken hiletetako kandelen argi guztia. Gramola guztietako diskoek salto eginen zuten eta diskoa marratu; entxufe proletario eta holguradunetara zihoan argi guztia ez zihoan orain entxufe proletario eta holguradun haietara, Alaskara baizik eta ez beste inora.\nOhatilaren gurpiltxoek zarata kirrinkatsua ateratzen zuten munduko argi guztia pilaturik zegoen kirofanora zihoan bitartean: garaiz heldu behar zen, munduko argi guztia hara heltzen zen une berean. Kirofanoetako ateak errestauranteetakoak bezalakoak ziren: bi aldeetara ireki edo herts daitezkeenak eta leihatila biribildunak, «kalamarrenabatgehigoo, xolomonakbii». Barruan zegoen azkenik ohatila eta munduko argi guztia biribilak diren leihoetan kiribiltzen zen, zain. Erizainburuak tertziopelotan bilduriko bi zapata jarri zizkion lokietan, azalak atsegin har zezan —elektrodoak zioten bere garuneko amapola artean ezkutatzen zen hamasei urteko neska biluziaren ezpain busti eta lohiek, elektrodoak, elektrodoak—. Bi zapatak kable banarekin zeuden loturik hormara —alegia, munduko argi guztira— eta laster, bere buruan barneratuko zen munduko argi guztia, suzko gezi bat bezala, bere garuneko amapola landaketak errez, tabako landaketak errez, behin eta berriz irudikatzen saiatzen zen hamasei urteko neska biluziaren ezpainak erraustuz, dena kiskaliz bere bidean igarotze bortitzarekin. Purkinje nerbio guztiak arkutuko ziren bat-batean, eta larruzko hedez lotuta egon arren, gorputza ere arkutu egingo zen gorantz, Wagnerren sinfonia baten antzeko konbultsio bortitz batean, munduko argi guztia baitzegoen bere barruan eta gorputzak ez zuen gorantz arkutzea beste erremediorik izanen, gezia jaurtikitzen duen arkua bailitzan, gorantz, auskalo noraino, kirofanoko sabaian argien funtzioa betetzen zuten entsaladera metaleztatu eta alderantziz zintzilikatuak zeharkatuz, urrutira helduko zen dudarik gabe gezia.\nHiri guztiko argiak itzali ziren. Orain bere barruan zegoen munduko argi guztia. Bere biriketan, munduan diren eta izan ziren tentsio altuko zutabe guztiak. All the things you are. Deus ere ez gehiago aipagarririk, marihuana erretzeko gogo izugarri bat salbu.\nShocka jaso ondorengo minutuetan ez zuen Bobek batere ongi ikusten eta oraindik haluzinazioak zebilzkion buruan. Bere inguruko medikuak xanpain beilegiz beteriko kopak altxatu eta xanté esanez, zerbait ospatzen zutela iruditu zitzaion. Argi soberakoarekin topa egingo balute bezala.\nEta bizkar biluzi haiek guztiak. Munduko argi guztia, eta guztia alferrik.


Notario-kopia elektronikoen kasuan, notarioak halako kopiaren bat jasotzen duenean, agiri elektroniko hori paperezko formatuan jaso dezake, hala nahi badu edo beharrezko ikusten badu. Horixe ahalbidetzen du Notariotza Legearen 17bis artikuluak. Balio berbera dute paperean jasotakoak eta kopia elektronikoak.\nAdibidea. Notarioak beste notario bati bidaltzen dio testamentuari buruzko kopia elektroniko eskuetsia, bigarren notarioak jarauntsia formaliza dezan. Bigarren notario horrek kopia jasotzen du eta bi aukera ditu: horren edukia jarauntsian jasotzea; edo, bestela, zuzen-zuzenean paperean jasotzea testamentuaren kopia elektronikoa, sinatutako diligentziarekin batera, agiri elektronikoarekin bat datorrelako sinatuta eta izenpetuta, eta paperezko formatu hori jarauntsi-eskriturari berari eranstea.\nes traslado a papel\nZerbaitetan parte hartzen duena, zerbaitetan esku hartzen duena.\nEskritura edo aktaren zati hori jasotzen da, agertzaileen datu pertsonalak aipatu eta gero, agertzaileok baitira agiria sinatuko dutenak. Agertzaile horiek euren izenean jardun dezakete, edo, osterantzean, beste inoren izen eta ordezkaritzan, beste horiek pertsona fisikoak izan nahiz pertsona juridikoak izan. Parte-hartzeari buruzko zatian agerrarazten da agertzaileek noren izenean diharduten; gainera, ordezkaritza hori egiaztatzeko zein agiri aurkezten duten aipatu behar da.\nAdibidea. Norbait agertzea, beste inork horretarako eman dion ahalordearekin, edo sozietatearen administratzaile gisa; gurasoak agertzea seme-alaben ordezkari gisa, guraso-ahala egikarituz; edo alkatea agertzea, kasuan kasuko udalaren ordezkari gisa. Horiek guztiak parte-hartzeari buruzko atalean agerrarazten dira.\npertsona bakarreko sozietatea\nSozietate horren kapitala bazkide bati bakarrik dagokio. Dokumentazioan, pertsona bakarreko izate hori agerrarazi behar da.\nes sociedad unipersonal\nEskubideak eta betebeharrak dituen pertsona oro.\nPertsona nahiz ondasunen multzoa da, baterako eskubideak eta betebeharrak dituena, eta, elkartutakoengandik aparte, nortasuna duena; halakoak dira, esate baterako, sozietateak, fundazioak, elkarteak eta korporazioak.\npodere osoko gozamena\nAiarako Foruaren erakunderik adierazgarrienetatik bat da. Gozatzeko eskubide erreal horrek titularrari ematen dio, gozamen-eskubideari berezko zaion edukiaz gain, ondasun guztiak edo batzuk doan, inter vivos nahiz mortis causa xedatzeko ahalmena, betiere gozamena nork eratu eta eratzaile horren seme-alaba nahiz ondorengo guztien, batzuen edo baten mesederako.\nes usufructo poderoso\nAlderdietatik batek idatzitako merkataritza-agiria.\nPolizetan, ez da nahitaezkoa notarioaren esku-hartzea. Notarioak esku hartu ezik, ez ditu izango notario-jardunak dakartzan ondorio pribilegiodunak eta betearazleak (batik bat, itundukoa betetzea, kasurako, maileguaren ordainketa, epaiketa didez galdatzen denean); baina agiria baliozkoa da. Egin-eginean ere, kopuru urriko maileguen kasuan, bankuek maiz-sarri ez dute notarioaren esku-hartzetik eskatzen.\nNotarioaren esku-hartzea eskatzen da, ordea, legez ezarritato ondorio pribilegiodunak lortu nahi direnean. Merkataritza-polizak, bestalde, ez dira "eskuesten"; aitzitik, "esku hartu" egiten dira. Polizetan notarioak esku har dezan, poliza horien xede izan behar dira merkataritza- nahiz finantza-arloetako egintzak eta kontratuak, betiere, egilesle bien, edo, behintzat, horietatik baten ohiko trafiko arruntaren barruan sartzen direnean. Salbuetsita daude, ordea, gainerako egintza eta negozio juridikoak, eta, edozein kasutan ere, ondasun higiezinen gaineko guztiak. Hortaz, polizetan notarioak esku hartzen duenenan, poliza horiek agerkai publiko bihurtzen dira ondorio guztietarako.\nTestuaren bazterrean edo oinean jartzen den oharra, testu hori interpretatzeko edo osatzeko.\nAdierazpen horren bitartez, agiri publikoa eskuesten duten sinadurak legeztatzen dira.\nZuzenbidearen aplikazioa, haren adierazpen guztiekin.\nes práctica jurídica\nes praxis jurídica\nPreskribatu daitekeena, preskripzioaren ondorioak jasan ahal dituena.\nEskubidea, ondasuna, betebeharra edo erantzukizuna lortu nahiz galtzea, legez ezarritako epea igarotzeagatik.\nAdibidea. Zergak ordaintzeko betebeharra preskribatu egiten da, horren ordainketa galdatzeko aukera noiz izan eta ordutik epe batera.\nOinordetzen gaineko Zergaren kasuan, epe hori 4 urte eta 6 hilekoa da, kausatzailea hil denetik. Behin epe hori igarota, ezin zaie jaraunsleei ordainketa galdatu, zerga preskribatu egin delako.\nIldo beretik, betebeharrak (zorra, lana, prestazioa) betetzea erreklamatzeko, akzioa edo eskubidea dago, baina akzio edo eskubide horrek preskripzio-epea du, legeak kasuan-kasuan ezartzen duena; behin epe hori igarota, ezin da betetzea erreklamatu.\nBestela, segurtasun juridiko eza handi-handia izango litzateke; izan ere, edozein betebehar edo zerga erreklamatu ahal izango litzateke epe-mugarik gabe, nahiz eta egitatetik hainbat urte igarota egon.\npreteritzea / preterizioa\nTestamentugileak bere testamentuan nahitaezko jaraunslea ez aipatzea, nahitaezko jaraunsle horrek senipartea dohaintza bidez jaso ez duenean.\nPreterizioa kontzeptu teknikoa da oso, eta, gainera, nahiko konplexua. Hitz gutxitan esateko, preterizioak adierazi nahi du testamentugileak ez duela bere testamentuan aipatu lege-aginduz jarauntsiaren zati bat eskuratzeko eskubidea duena (seniparteduna). Preterizioaren ondorioak desberdinak dira, nahita egiten denean eta nahi gabe egiten denean, eta senipartedun guztiak preteritu direnean edo horietatik bat bakarrik.\nOndasuna edo eskubidea pertsona bati baino gehiagori aldi berean badagokie, eta ez badago zatituta edo portzioetan bereizita, orduan proindibisoa gertatzen dela esaten da.\nAdibidea. Hiru neba-arrebek euren artean etxebizitza dute. Horietatik bakoitzak, etxebizitza horretan, zati alikuota du. Bide beretik, bi lagunek elkarrekin ibilgailua dute, edo izatezko bikotekideek telebista erosi dute. Kasu horietan guztietan, proindibisoa gertatzen da.\nNotario-agiri horrek agerrarazten du kanbio-letra onartzeari edo ordaintzeari ezezkoa eman dela; horrela lortu nahi da kanbio-letra horretan nork esku hartu eta horien guztien eskubideak nahiz akzioak ez gutxitzea eta kalterik ez egitea.\nProtokolo horretan gordetzen dira kanbio-letren protestoak eta bestelako agiriak; protokolo horretako zenbakiak bereziak dira.\nProtokolo berezia izateko, aurretiaz notario-elkargo eskudunak baimena eman behar du. Gero eta gutxiago erabiltzen dira halako protokoloak.\nes protocolo especial\nProtokolo horretan gordetzen dira notarioak urtez urte eskuetsitako agerkai publiko guztien matrizeak, protokolo bereziari erantsi zaizkionak izan ezik.\nes protocolo general\nNotarioak eskuetsitako matrizeen (eskritura publiko nahiz notario-akten) urteko bilduma. Azaleztatutako liburuki foliodunek osatzen dute protokoloa. Protokoloak bi indize ditu: bata, kronologikoa, agiriei buruzkoa; eta, bestea, alfabetikoa, agirietan parte hartu duten eta agiriok egiletsi dituzten pertsonei buruzkoa.\nNotario-protokoloa estatuaren jabetzapekoa da. Notarioa horren zaintzailea besterik ez da.\nAgiria notarioaren protokoloan gordetzea.\nProtokoloen Agiritegi Historikoa\nProtokoloek 25 urte baino gehiago eta 100 baino gutxiago dituztenean, notario protokolozainaren ardura da liburukiak zaindu eta kopiak luzatzea. Protokoloek 100 urte baino gehiago dituztenean, ordea, euren balio historikoa balio juridikoa baino handiagoa da, eta, horregatik, agiritegi historikora biltzen dira; halakoak autonomia-erkidegoen ardurapean egoten dira gehienetan.\nes Archivo Histórico de Protocolos\nNotario baten protokolo-multzoak osatutako agiritegia; edo, bestela, distrito nahiz lurralde bateko notarioen protokoloek osatutakoa, protokolo horiek 25 urte baino gehiago dituztenean.\nProtokoloa da notarioak urtean zehar eskuetsitako eskritura eta akten bilduma antolatua; bilduma hori liburukietan azaleztatzen da, eta, liburuki bakoitzean, irekitze- eta ixte-oharrak jartzeaz gain, bestelako betekizun formal batzuk ere gauzatu behar dira.\nNotarioa ez da protokoloaren jabea, estatua baizik; notarioa zaintzailea baino ez da.\nes archivo de protocolos\nProtokoloan gordetzen ez diren notario-agiriak halakoak dira.\nes extraprotocolario, -ria


La Bretonnière-la-Claye - Wikipedia, entziklopedia askea.\n46°28′59″N 1°15′22″W / 46.4831°N 1.2561°W / 46.4831; -1.256146°28′59″N 1°15′22″W / 46.4831°N 1.2561°W / 46.4831; -1.2561\nLe Champ-Saint-Père, Chasnais, La Couture, Curzon, Lairoux, Les Magnils-Reigniers, Péault, Rosnay, Saint-Cyr-en-Talmondais eta Saint-Vincent-sur-Graon\n573 (2019ko urtarrilaren 1a)\n282 (%49.2) 293 (%51.1)\n2000ko urtarrilaren 1a\nLa Bretonnière-la-Claye Frantziako udalerri bat da, Vendée departamenduan dagoena, Loirerria eskualdean. 2013an 631 biztanle zituen.\n2007an La Bretonnière-la-Claye udalerrian erroldatutako biztanleak 631 ziren. Familiak 231 ziren, horien artean 46 pertsona bakarrekoak ziren (25 bakarrik bizi ziren gizonak eta 21 bakarrik bizi ziren emakumeak), 74 seme-alabarik gabeko familiak ziren, 103 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 297 etxebizitza zeuden, 232 familiaren etxebizitza nagusia ziren, 57 bigarren erresidentzia ziren eta 7 hutsik zeuden. 291 etxeak ziren eta 5 apartamentuak ziren. 232 etxebizitza nagusietatik 192 bere jabearen bizilekua ziren, 38 alokairuan okupaturik zeuden eta 2 doan lagata zeuden; 4 etxek bi gela zituzten, 35 etxek hiru zituzten, 62 etxek lau zituzten eta 132 etxek bost zituzten. 172 etxek euren parking plaza propioa zuten azpian. 95 etxetan ibilgailu bat zegoen eta 126 etxetan bat baino gehiago zituzten.\nLa Bretonnière-la-Claye udalerriko biztanleria-piramidea 2009an .\n2007an lan egiteko adina zuten pertsonak 403 ziren, horien artean 266 aktiboak ziren eta 137 inaktiboak ziren. 266 pertsona aktiboetatik 244 lanean zeuden (138 gizon eta 106 emakume) eta 22 langabezian zeuden (10 gizon eta 12 emakume). 137 pertsona inaktiboetatik 58 erretiraturik zeuden, 36 ikasten zeuden eta 43 "bestelako inaktibo" gisa sailkaturik zeuden.\n2009an La Bretonnière-la-Claye udalerrian 222 unitate fiskal zeuden, 560,5 pertsonek osaturik. Pertsona bakoitzeko diru-sarrera fiskalaren mediana urteko 16.508 euro zen.\n2007an zeuden 16 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 3 eraikuntza enpresak ziren, 5 ibilgailuen saltze eta konpontze enpresak ziren, 1 informazio eta komunikazio enpresa zen, 3 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean La Bretonnière-la-Claye udalerrian 10 nekazaritza-ustiategi zeuden, 972 hektarea erabiltzen.\nMultimedia: La Bretonnière-la-Claye\nOrriaren azken aldaketa: 28 otsaila 2021, 14:46.


Gazte Zukgua prozesua | Euskal Herria | Naiz\nBadira pare bat hilabete Euskal Herriko gazteak antolakunde ezkertiar eta independentista bat sortzeko prozesuan murgilduta daudela. Zukgua hitzarekin izendatu dute prozesua. Modu horretan, norbanakoak kolektiboari egiten dion ekarpena azpimarratu nahi dute eta, era berean, kolektiboak norbanakoa osatzen duela adierazi. Martxoa bitarte luzatuko den prozesuak hiru eztabaida bloke izango ditu.\nAimar ETXEBERRIA|DONOSTIA|2012/12/12 10:50|0 iruzkin Eguneratua:\nZukgua prozesu eratzailearen aurkezpeneko irudia. (Jon URBE/ARGAZKI PRESS)\nGazte antolakunde ezkertiar eta independentista baten falta du oinarri Zukgua prozesu eratzailea. Pasa den ekainean Segi gazte antolakundeak bere jarduera amaitutzat jo zuen, «tresna bezala agortuta» zegoela arrazoituz. Egoera horren aurrean, Euskal Herriko ehunka gazte antolatzeko bilgune baten faltan aurkitu ziren eta, egoeraz jabetuta, hausnarketa prozesu bati ekin zioten uda partean, gazte antolakunde baten beharra eztabaidagai hartuta. Herriz herri hausnarketak egin ostean, garbi ikusi zuten Euskal Herriak gazte ezkertiar eta independentistak bilduko zituen tresna baten beharra zuela.\nEgoera horretan aurkeztu zuten gazte Zukgua prozesua Zarautzen. Bertan, prozesuaren nondik norakoak azaldu zituzten, baita dituen ezaugarrien berri eman ere. «Izan, ekin, harremandu, eztabaidatu eta eraiki», ezaugarri horiek ditu euskal gazteria aurrera eramaten ari den prozesu eratzaileak. Parte-hartzea eta grina oinarrian, frutak ditu komunikaziorako elementu nagusi bezala. Zukguak norbanakoa eta kolektiboaren arteko harremana azaltzen duen moduan, irudimena ezaugarri duen gazteriak «zukua» hitz-jokoa osatu du. Frutaren jolasak, gainera, aniztasuna adierazten du. Hainbat frutarekin egiten den «zukua» bezala, era askotako gazteen parte-hartzea nabaria baita prozesuan.\n200 herritara zabaldu da prozesu eratzailea eta 2.000 gazte inguru ari dira bertan parte hartzen. Azaroan ekin zioten eta martxoaren hasieran amaituko dute kongresu baten bidez, tartean herriz herri eztabaida asanblada irekiak antolatuz. Gazte antolakundearen sorrera prozesua hiru bloketan banatu dute gazteek: egungo egoeraren azterketa orokorra, Euskal Herriko ziklo politikoaren irakurketa eta gazte estrategiaren zehaztapena.\nLehen eta bigarren blokearekin amaitu dute gazteek eta, une hauetan, etorkizuneko gazte erakundeak jarraitu beharreko estrategia definitze lanetan dabiltza. Lehenengo bi blokeetan metodologia berbera erabili dute eta bloke bakoitza hiru saiotan banatu dute: lehenengoa formakuntza saio bezala erabili dute, bigarrena ponentziari emendakinak egiteko baliatu dute eta azkenekoan emendakinen bozketak egin dituzte.\nGazte estrategia definitzearekin batera, erakunde berriaren izaera eta funtzionamendua ere zehaztuko dituzte. Ildo horretan, egungo bizi ereduak eta ziklo politiko berriak ezaugarrituko dute gazte erakunde berria. Militantzia ereduaren eztabaida mahai gainean jarriko da eta, aldi berean, ziklo politiko berriak irekitzen dituen erronkei aurre egiteko aparatu bat sortzeko erronka dute gazteek. Martxoaren 2an egingo dute I. Kongresua, aurreko lau hilabeteetan eginiko lan guztiaren isla izango dena. Bertan aurkeztuko dituzte antolakunde berriaren izen eta logoa.\n«Gazte danbada», prozesuaren amaiera jaialdia\nAbenduaren 8an aurkeztu zuten Zukguako gazteek «Gazte danbada» jaialdia, prozesuaren amaierako ospakizun bezala jaio dena. Ekimena martxoaren 29, 30, 31 eta apirilaren 1ean ospatuko da, oraindik zehazteke dagoen tokian. Prozesuaren amaiera islatuko duen modu berean, gazte erakundearen jaiotza izango du ospakizun jaialdiak.\nSormena eta parte hartzea oinarri izango dituen ekimena izango dela aurreratu dute gazteek eta, hala, antzerkia, musika, hitzaldiak, tailerrak, eztabaidak… izango dira egitarauan pisu handia izango duten ekimenak. Gazteek gazteentzako antolatu dute jaia izango dela azaldu dute.\nIheskide taldeak egin du jaialdiaren kanta, ‘Gazte danbada’ izenekoa, eta Leire Keikeko abeslariaren kolaborazioa izan dute. Abestiarekin batera bideoklip bat ere egin dute, euren webgunean zintzilikatu dutena.\nEuskal Herriko gazteria antolakunde bat sortzeko bidean den honetan, hainbat gazte ‘Tximeletak, etengabeko metamorfosia’ proiektuan murgildu dira. Dokumental bat egin dute, gazte mugimenduaren azken 30 urteetako bidea biltzen duena. Lana euren dedikazioari esker atera dute aurrera, baina herritarrean parte hartzea sustatuz, herrietako ekarpenak ere jaso dituzte.\nHainbat elkarrizketa bildu dituzte bertan, gazte mugimenduan erreferente izan diren pertsonen testigantzak jasoz. Hitzak garaiko irudiekin osatu dituzte, dokumental oso bat landuz.\nLan honekin euskal gazteriak garaira egokitzeko duen gaitasuna nabarmendu dute, tximeletak bezala etengabeko metamorfosian dagoen kolektiboa dela erakutsiz. Oraingoan ere erronka beraren aurrean aurkitzen dira Euskal Herriko gazteak, garaira egokitutako gazte antolakunde bat sortzeko ardurarekin.\nDurangon izan da salgai dokumentala eta hurrengo hilabeteetan herriz herri proiekzioak egingo dituzte.\nGazte Zukgua - 1. ponenetzia\nZukgua prozesuko bi kideri elkarrizketa\n«Euskal gatazkari egin diezaiokegun ekarpenik hoberena gu antolatzea dela ikusi dute»\n[Bideoa] Gazte Zukgua prozesu eratzailearen aurkezpena\n[Bideoa] «Gazte danbada» jaialdiaren bideoklipa\n[Bideoa] Tximeletak egitasmoaren aurkezpen jaialdia\n[Bideoa] ‘Tximeletak, etengabeko metamorfosia’, trailerra


Hiriburuaren azken hondarrak | Mundua | Berria\nNoiz sortua: 2017-07-04 00:30:00\nHiriburuaren azken hondarrak\nIrakeko armadak «hurrengo egunetan» espero du Mosulen Estatu Islamikoari «behin betiko» irabaztea. EIko ehunka kide daude 300 metro luze eta 500 zabal den eremu batean gotortuta\nAl-Nuriko meskitaren hondakinak, joan den ostiralean, Irakeko armadak eremua berreskuratu ondoren. EIk han aldarrikatu zuen kalifa herria, 2014an. STR / EFE Tamaina handiagoan ikusi\n2017ko uztailak 4\nIrakeko estatu nagusiko buruzagia, Othman al-Ghanmi, Mosulgo alde zaharrean izan zen atzo. Ghanmi eta armadako bertze buruzagiak karrika txikituen artetik sartu ziren ibilgailu blindatuek osatu zuten konboi batean, Defentsa Ministerioak argitaratutako irudietan. 2014ko ekainetik duela egun batzuk arte, EI Estatu Islamikoak aldarrikatutako kalifa herriaren bihotza izan da Irakeko militar gorenek atzo bisitatu zuten eremua. Abu Bakr al-Baghdadi EIko buruzagiak kalifa herriaren aldarrikapena egin zueneko meskita ere joan den astean berreskuratu zuen armadak; edo muturreko talde islamista sunitak utzitako hondarrak, bederen. Hala ere, EIk ez du amore eman, eta 300 metro luze eta 500 zabal den eremu batean borrokan segitzen du, Irakeko armadak argitaratutako mapa baten arabera. «Hurrengo egunetan gertatuko da behin betiko garaipena», iragarri zuen atzo Al-Ghanmik.\nMilitarren arabera, «ehunka batzuk» dira Tigris ibaiaren ertzeko eremu txiki batean borrokari eutsi diotenak. «Garaipena hurbil dago. 300 metrok bakarrik bereizten dituzte segurtasun indarrak Tigrisetik», adierazi zuen Yahya Rasul armadako bozeramaileak atzo telebista publikoan. Haider al-Abadi lehen ministroak joan den urriaren 16an adierazi zuen ofizialki Mosul berreskuratzeko erasoaldiaren hasiera. Reuters agentziaren arabera, Al-Abadik espero du aste honetan bisitatu ahal izatea hiria, borroka bukatutzat emateko. Ia bederatzi hilabete igaro dira, hortaz, erasoaldia hasi zenetik. Maiatzean, armadak adierazi zuen ramadana hasi baino lehen berreskuratuko zuela Mosul, baina musulmanen hilabete santua pasatu zen, eta borrokan jarraitu zuten.\nIrakeko bigarren hiria da Mosul, eta, urrian erasoaldia hasi zutenean, kalkulatu zuten artean ere 1,5 milioi biztanle inguru zeudela han. UNHCR Iheslarientzako Nazio Batuen Goi Mandatariaren arabera, horietako 820.000k alde egin dute hilabete hauetan; joan den ortzegunetik larunbatera, 2.400 inguruk. UNHCRk dioenez, egun horietan armadak mendebaldeko hainbat eremu jarraian askatu zituen, eta «korridoreak» sortu zituen zibilak ateratzeko —EIren menpeko azken auzoak izan dira mendebaldekoak—.\nAstebetean 204 zibil hilik\nHilabete hauetako borroketan zenbat zibil hil diren ez dago argi, baina milaka dira, hainbat iturrik adierazi dutenez. AEBek EIren aurka zuzentzen duten koalizioaren aire erasoen, EIren zigor erasoen eta lurreko borrokaldien biktima izan dira. Osasun Ministerioaren arabera, joan den astean bakarrik 204 hil ziren alde zaharreko borroketan harrapatuta.\nEIk inoiz menpean izandako hiririk handiena izan da Mosul, alde handiz. Iragan ortzegunean, armadak Al-Nuri meskitaren gunea berreskuratu ondoren, Al-Abadik bukatutzat eman zuen kalifa herria. Baina EIren aurkako gerrak jarraituko du Iraken, eremu gehiagori eusten baitie.


Soziala - Osagarrigintza - Page #12\n2019 Iraila 12\n« 10 egünez pantailak ützi » mugimentüaren sorzalea Eüskal Herrian date ondoko egünetan ! Jacques Brodeur Québec-eko erakasle ohia eskoletan ebiliko da eta mintzaldi püblikoren eskentzeko. Nola gazteak babestü edo zaintü behar dira telebista edo sare sozialetarik ? Hau da mementoko desafio handia. Azken 10 egüneko desafioek erakutsi düe geroago eta haboro familiek parte hartzen züela eta ohartü dira, familietan harremanak hobetü direla. Urruña, Baiona, Hazparne eta Maulen ebiliko da Jacques Brodeur ; xiberoan date setemearen 18tik 20ala arte Sohuta, Garindaine, Argia eta Jeanne d’Arc eskoletan kurrituko da eta biltzarre pübliko batetan parte hartüko dü setemearen 19 an, arratseko 7ak30 Maulen, parropiako salan. Odile Jungas Collectif Souletin-eko langilea :\n2019 Ekaina 14\nOsagarri, jentetarzün haboro alde batetik eta bortizkeria ta kontsümismo gütiago bestetik ! Hara zer ekarri düen, besteak beste, 10 egun pantaila edo écran’ik gabe igaraiteak; ohar horiek elki badira Ipar Euskal Herriko 3.000 haur, etxeko eta erakasleen partetik, güneka ezberdintarzün zonbait badira: Eperra ikastolan demagün. Oro jakiteko beha Karine Chimix:\nIparraldeko ikuspegi orokorrarentako Eneko Jorajuria:\nSohütako lizeoan erakasleak greban izanen dira ostiralean, teknika saileko arduradün postüa kentzen düalakoz errektoreak. Lizeo hortan filiera orokorrak eta teknikoak eramaiten dira eta lan postü kentze horrek teknika saila honkitzen balinbadü ondorioak izanen direla orokorki dioie erakasleek. Audela, leküko enpresa eta arduradün ekonomikoekin lan bat eramanik da azken urteetan leküko ikasleak formatzeko xiberoko enpresetan lan egiteko. Hots, hautetsi eta enpresen süstengüarekin eginen da algarretatze bat sohütako lizeoan ostiralean, goizanko 11 etan. Robert Elissondo erakaslea\nLanean ari eta hala ere ezin heltian, ez da hiri handietako errealitatea baizik, Xiberoan ere holakorik bada. Hau agertü da « Collectif Souletin » alkartearen biltzar nausian agertü ziren oharretan. Egünko egünean, Xiberoako 86 familiek « Panier Souletin » deitzen den zerbütxüaren egarle dira, beste gisa erranez, 233 jente. Behartsü horien kasik herrena, 4 eta 14 urteen arteko haurrak dira, eta beste adinetan gizon, emazte beno haboro badela gertzen da. Beharrünant zione handiena, Maule ungürüan balin bada, ez da kentzen, Basabürü püntatik Pettar zolala arte badirela, eta Arbaillako mütür batetik besteala ere. « Panier Souletin » ekarten düan lagüntzaz gain, tailerrak ere proposatürik dira familien arteko kürütxada baten etxekitzeko. Azkenik, « Collectif Souletin », « Xiberoa Animation Famille » deitüko da, eta « Panier Souletin »tik berexiko da… Bere geroaren bermatzeko, egoitza baten beharrean dira, proposamenen haidürü diade…. Odile Jungas :\nAlgarrekin Bizi alkarteko kideak ez dütüe besoak aphaltü nahi.\nBada hama sei urte orai, ahalmen ürriko edo handikapatüak diren haurren errezibitzeko, egitüra berri baten sortzeko Xiberoan borrokan ari direla. Pista ezbardinak ikertürik, borta hanitx etsirik atzamanik, Baionako EVAH (Espace de Vie pour Adultes Handicapés) alkartearen lagüntzarekin, «Bizilekü inklusiboa» bezalako egitüra baten egingarritarzünaren ikertzeko deliberoa hartü dü Algarrekin Bizi alkarteak, iragan neskenegünean Urdiñarben egin zen biltzar nausian. Düda nausiak, finantzamentüaren mailakoak dira, bereziki egitüra sortüz geroztik ibilmoldearen aldekoak. Algarrekin Bizi alkartea, Xiberoko bederazi famili biltzen dütü, eta urtearen kurtsean, ahalmen ürritarzünaz ukitürik diren beren haurrentzat aterraldiak eta beste aktibitateak antolatzen dütüe. Lili Pontaut :\n2011 Iraila 12Berri llabürrak\nSartzea dügü Xiberoko Botzean setemere hontan. Negüko ordütegiarekin berriz abiatzen gira. Programen parte bat Xiberoko ...\nGatagorenako sareak ez dira altxatzen larrazken hontan.\n2014 Urria 14Laborantxa / Üngüramena\nXiberoko saretegietan, ürzo sasoina hasia da. Irailaren 13an lehen ürzoak ere atzamanik izan diran Oxkaxen. Naphalen ere...


Upel ondoko arte galeria | Astarbe sagardotegia\nFamilia bereko hamabost belaunaldik idatzi dute Astarbe sagardotegiaren historia. Astigarragako (Gipuzkoa) Mendiola baserrikoak dira 455 urteko bidearen protagonistak. Sagarberri jaialdia egingo dute gaur urteurrena ospatzeko: besteak beste, sagarraren eta sagardoaren kondairei buruzko SagarArte galeria irekiko dute, jan-edanak eta musikak lagunduta.\nOspakizuna eta sagardoari lotutako artea uztartuko ditu Astarbek: «Sagardotegiak euskal kulturaren ispilu eta bilgune izan dira: bertso saioak, bola eta toka jokoak... egin izan dira», nabarmendu du Hur Astarbe Galparsorok, hamabosgarren belaunaldiko hiru anaietan bigarrenak. Duela bost urte hasi ziren sagardotegian kultur sormena bultzatzen, 450. urteurrenaren bueltan. Oraingoan, erakusketa bat antolatu dute: SagarArte galeria. Gaur irekiko dute, 12:00etan.\nHainbat artistaren lanak bildu dituzte: Xebas Larrañagaren How Deep Is The Ocean brontzezko eskultura, Iñaki Villanuevaren SagarZaina sagarrondo zizelkatua, Anna Rocaren Sagardoaren Belaunaldiak ikatz zirizko inprobisazioa, Aitor Zarzueloren Idunn film laburra eta Paul Latabururen Sagarra-Manzana ilustrazio seriea. Musika ere ez da faltako, besteak beste, Izaroren kontzertua izango baita. Dena, pintxoak eta sagardoa lagun.\n«Belaunaldiz belaunaldi pasatutako usadioa izan da», adierazi du Joseba Astarbe Galparsorok, hamabosgarren belaunaldiko gazteenak. Sagardogintzan lan egiten du, anaiarekin batera. Aurreko belaunaldien ohiturari jarraitu diote biek: «Odolean daramagu; hemen jaio, hazi eta bizi gara. Sagardogintza maite dugu, bere alde on eta txarrekin. Gure nortasunaren zati handi bat da».\nDuela bi hamarkada ezagutu zuten Astarbe anaiek euren sagardotegiaren historia: «Aitak sagardoa betidanik egiten zela esaten zigun. Gipuzkoako Sagardogile Elkartea webgune korporatiboa egiten hasi zenean, Lourdes Odriozola historialarekin harremanetan jarri ginen, eta hark ikertu zuen», azaldu du Hurrek. 1563ko testamentu bat da lehen arrastoa, haren arabera.\nIkerketek erakutsi dutenez, balio historiko handiko sagardotegia da Astarbe: «Pasaiaraino iristen den errege bidean dago kokatuta; garai batean balea eta bakailao arrantzaleentzako sagardoa garraiatzen zen handik». Emakumeen garrantzia ere azpimarratu du Hurrek: «Emakumea ezinbestekoa izan da; hamabost belaunalditatik zazpitan oinordekoak emakumeak izan dira».\nHistoria luzea edukiagatik, «lozorroan» eduki zuten hura 2013ra arte. Urte garrantzitsua izan zen hura, anaiek esan dutenez, orduan eman baitzuten ezagutzera historia; Astarberen irudi berria ere aurkeztu zuten, apardun sagardoa merkaturatzearekin batera. Hain justu, hamabost urte inguru probatzen aritu ondoren ekoitzi zuten edaria; harekin egingo diete ongietorria gaurko festara bildutakoei.\nSagarberri jaialdia antolatzen buru-belarri ibili da Gorka Arizkorreta Arano Astarbeko turismo eta komunikazio arduraduna: «Urtean gai bat lantzen dugu; aurten, sagardoa eta sagardoaren kondairak landu ditugu. Sagarrak garrantzi handia eduki du kultura guztietan, baina guk Euskal Herria sagarraren historia guztiaren erdigunea bilakatu nahi dugu». Arizkorretak azaldu duenez, artista gazteei aukera bat eman nahi izan diete, baita ezohiko arte adierazpideei tokia egitea ere. Irekieran izango dira sortzaileak eurak ere.\nUrteurrenak urteurren, sagardotegiko ohiko lanetan ere buru-belarri dabiltza astarbetarrak; uda ate joka denean, salmentan, komertzializazioan eta sagastiak lantzen ari dira, baita sagardoa botilaratzen ere. Beste urtaroetako lanak ere ez dituzte erabat baztertu, udazkeneko sagardoa egitea eta negu-udaberriko txotx denboraldia, alegia. Azken urteetan, gainera, ikerketan, berrikuntzan eta garapenean ahalegin berezia egiten ari direla adierazi du Hurrek; esate baterako, arbasoek ekoizten zituzten Mendiola eta Astarbe sagar barietateak berreskuratzeko lanetan dabiltza.\nSagarberri jaia heldu da, eta gogotsu daude anaiak, «ospatzeko eguna» izango baita. Halaber, udako denboraldiaren irekiera ere izango da gaurkoa —asteburuetan irekitzen dute, eta menua ere aldatzen dute—. Galeriak girotuko du jantokia hilabete horietan, baina ez da hor geratuko, beste herri batzuetara joango baita gero: «Erakusketa ibiltaria izatea da asmoa, euskal kultura toki honetan bakarrik ez geratzeko», esan du Arizkorretak. Udazkenean Mundakan (Bizkaia) egongo dela aurreratu du, eta txotx garaian beste herriren batek hartuko du.\nIzaro Zinkunegi Barandiaranen artikulua 2018ko ekainak 2-an Berria egunkarian argitaratua izan zena. Artikulu originala: https://www.berria.eus/paperekoa/1736/042/001/2018-06-02/upel_ondoko_arte_galeria.htm\nArgazkia: Jon Urbe/Foku


Signal eta Threema, pribatutasuna babesten eta mezu seguruak bidaltzeko balio duten aplikazioak - Iparra.eus\nZergatik bi aplikazio hauek? bi arrazoi oso garrantzitsuengatik, segurtasuna eta pribatutasunagatik. Baten bat agian pentsatuko du WhatsApp eta Telegram seguruak direla ere, baina Signal eta Threema, askoz seguruagoak dira eta zuen pribatutasuna gehiago babesten dute.\nNire kasuan eta esperientzia pertsonalagatik, peritu eta informatikari forensea ikasi dudanez, esan behar dut, WhatsApp eta Telegram-en kasuan, segurtasun akats handiak dituztela. WhastApp-en kasuan, egia da bi pertsonen arteko elkarrizketa batean, mezuak zifratuta bidaltzen direla, baina gero mezu hauek telefonoan gordetzen direnean, era batera sartu ahal gara telefonora eta mezu guztiak irakurri, zergatik? telefonoan zifratu barik gordetzen direlako. Badaude beste era batzuk erresago mezuak ikusteko, irakurtzeko, aldatzeko…, baina segurtasunagatik, ez dut aipatuko.\nTelegramen kasuan antzeko gertatzen da, elkarrizketa seguru bat edukitzeko eta daturik ez gordetzeko, elkarrizketa “segurua” egin behar dugu, hau da, kontaktu bat aukeratzekoan, bertan aukeratu behar dugu “elkarrizketa seguruan” sakatu behar dugu. Aukera honetan, gure mezuak bai egongo direla babestuta eta nahi izanez gero, ezabatuko dira ere, bakarrik era honetan ezabatuko dira.\nSignal eta Threema aplikazioetan, berdin da zein eratan erabiltzen ditugun, erabiltzen hasten garen momentutik, egiten ditugun gauzak zifratuta egongo dira (mezuak, deiak, argazkiak bidaltzea…). Bidaltzen diren mezuak, beti egongo dira babestuta eta ezabatzeko denbora ezar daiteke ere, azken aukera hau, Signal aplikazioan. Aplikazioaren bidez egiten diren deiak, zifratuta egongo ere.\nThreemaren kasuan, ez da beharrezkoa zenbaki telefonorik, nahi izanez gero bai, baina ez baduzue nahi, ez duzue zertan erabili behar aplikazioa konfiguratzeko. Aplikazioak kode bat sortuko dizue, hori izango da zuen identifikatzeko zenbakia, hortaz, Threema erabiltzen duen beste norbaiti, zuei gehitzeko, kode hau eman eta listo, ez duzue beste ezer eman behar, hori bai, beste aukera bat ematen du ere, QR kode bat. Beste aplikazioetan aldiz, zuen kontaktuetan ikus daiteke nork erabiltzen duen aplikazio hori, aplikazio bera da detektatzen duena, baina Threeman aldiz, nahi izanez gero egin daiteke edo ez, eta ezezkoa bada, erabiltzaileak aukeratuko du nork gehitu.\nThreemak hiru konfiantzako maila ditu: gorria, horia eta berdea.\nGorria agertzen bada, puntu bat, esan nahi dut, kontaktuaren ID-a (lehen aipatu dudan kodea) soilik gehitu dugula esan nahi du.\nHoria agertzen bada, bi puntu, goian aipatutako (puntu gorrikoa) eta aldi berean, kontaktu horren telefonoa gehitu diogula esan nahi du, hau da, bere ID-a eta zenbaki telefonoa.\nAzkenik, berdea, hiru puntu, QR kodea eskaneatu badugu, horretako konkatuaren aurrean egon behar garenez, aplikazioak ulertzen du, konfiantzako pertsona dela %100.\nKontutan izan behar da, deiak egiteko (zifratuak edo ez ahal direla izan) ezin bestekoa dela gutxienez bigarren maila konfiguratuta edukitzea (horia), bestela deiak segurtasunagatik, moztuko dira eta ez dira egingo. Signal aplikazioan, berdin gertatzen da, ez badugu, kontaktuaren konfiantza bermatzen, ezin izango ditugu dei zifratuak egin.\nImajina ezazue, ezezagun baten mezu bat jasotzen duzuela, hau da, kontaktuetan ez dugula gordeta pertsona hori, agian ez duzue nahi horrela izatea ezta? Signal eta Threemak aukera bat eskaintzen du, zuen kontaktuetan ez dauden pertsonen mezurik ez jasotzea, horrela, ezezagunen mezurik ez dituzue jasoko.\nThreema Suitzan sortu zuten eta bertan dago bere egoitza, hortaz, bertoko legeen bitartez oinarritzen da eta erabiltzaileen pribatutasuna, Suitzako legeekin babesten dira.\nSignal eta Threema segurtasun neurri handi bat du ere. Bakarrik zuen telefono zenbakian erabiltzeko aukera ematen du, horretarako, pasahitz bat eskatuko dizue, horrela, norbait zuen telefono zenbakia erabiliz (klonatzen badizute, lapurtu…) aplikazioa erabili nahi badu, instalatzen lortzen badu, egia da, egun ez dela erresa izango, baina lortzekotan, zuek jarritako pasahitza idatzi beharko du. Gainera, Suitzako gobernuak Threema aplikazioa erabiltzen du, hemen informazio gehiago:\nAzkenik, momentuz ezin dira euskaraz erabili, Signal, doakoa da, baina Threema, aldiz, ez, 5€ balio du, behin ordainduta ez da gehiago egin behar eta bi hauek Android eta iOS-en erabili ahal dira.


Atenulfo, Beneventoko printzea - Wikipedia, entziklopedia askea.\nAtenulfo, Beneventoko printzea\nArtikulu hau 1040ko printzeari buruzkoa da; beste esanahietarako, ikus «Atenulfo».\nAtenulfo Pandulfo III.a Beneventokoaren semea izan zen. 1040an Beneventok oraindik bazuen Mezzogiornoan lombardiar printzipalitate independentea izatearen ospea. Arduino Lombardiarra, Melfiko topoteritesa, eta bere normandiar mertzenarioak Bizantzioko autoritatearen aurka matxinatu zirenean, Pandulforen semea hautatu zuten euren nagusi, "Beneventoko printzea" deituz.\nNizeforo Dukiano katapanaren erailketaren ostean normandiarrek euren lider propioa hautatzea erabaki zuten, baina Gilen Apuliakoak dioenez Atenulfok "ziurenik zerbait eman zien, urrea edo zilarra, eta beraz euren aurreko ideia albo batera utzi zuten". Normandiarrek ere Atenulfo aukeratu zuten euren nagusi.\n1041ko irailaren 3an matxinatuek Exaugusto Boioanes katapan berria garaitu zuten, eta berau atxilo hartu zuten Beneventon. Garai hartan Guaimar IV.a Salernokoak normandiarrak eurentzat lanean jarri zituen milaka promesa eginez. 1042ko otsailan, ziurenik bere burua bakarrik ikusita eta, agian, greziarrek diruarekin erosia, Atenulfok Exaugustoren erreskatea negoziatzen hasi zen eta diru horrekin Greziara ihes egin zuen. Ez dakigu noiz hil zen, baina ziurenik diruarekin egingo zuen. Bere ordezko lider berria Argiro izan zen.\nOrriaren azken aldaketa: 31 urtarrila 2019, 23:10.


Limoi-tartaletak - Kaiku Km0\n150 g irin\n500 ml Kaiku Km0 esne osoa\n35 ml ur\nMetalezko molde zirkularra\nTartaletak egiteko moldeak\nBete-betean! Bete-betan harrapatu gaituzte Limoizko Tartaleta hauen errezeta erraza egiten. Eta zuk, ahaleginduko al zara?\nOinarria: Irinezko sumendi txiki bat egingo dugu. Barruan gurin-dadoak, arrautza, azukrea eta gatza botako ditugu. Dena batera nahastuko dugu, nahaste homogeneoa lortu arte.\nLimoi-krema: Esnea bereizita berotuko dugu. Beste katilu batean arrautza-gorringoak, arto-irin fina, azukrea, limoi-zukua eta limoi-birrindura nahastuko ditugu. Esnea duen katilura nahastea botako dugu, eta, loditu arte, berotu egingo dugu, denari eragin bitartean.\nTartaletak osatzen hasiko gara: orea luzatu, molde zirkular batez moztu eta ore-zatiak tartaleta-moldeen artean banatuko ditugu. Tartaleta-moldeak aurrez koipeztatu behar izan ditugu. Orea moldeetan jarri eta gero, limoi-kremaz beteko dugu, eta 30 minutuan laberatuko dugu. Labea 180 ºC-ko tenperaturan jarri behar dugu.\nMerengea: Ura eta azukrea berotuko ditugu, karamelu-testura lortu arte. Bien bitartean, arrautza-zuringoak irabiatuko ditugu. Almibarra hari-itxuraz nahastuko dugu arrautza-zuringoekin, eta dena elur-punturaino irabiatuko dugu. Ondoren, pastelgintzako mahuka bat erabiliz, tartaleten gainean hedatuko dugu.\nJogurt izoztua, basafruituekin


Mater - Oarsoaldea Turismo\nPasaiako hirigune historikoen ibilbidea:\nPrezioa: 8€ (haurrak 6€)\nArraunaren tradizioaren ibilbidea Pasaian:\nPasaiako arraunaren munduan murgildu zaitez MATER Itsasontzi Museo Ekoaktiboak eskaintzen dizun esperientzia honen bitartez, non arrantza eta portu munduko lotura ezagutzeko aukera izango duzun. Gainera, bere teknika ikasteko aukera duzu Sanpedrotarra arraun klubaren entrenamendu fosan arraun eginez.\nPrezioa: 5€ (haurrak 3€)\nArrantza industriaren ibilbidea Pasaian:\nMATER Itsasontzi Museo Ekoaktiboak eskaintzen dizun ibilbide honen bidez XX. mendean bakailaoaren portua bezala ezaguna izan zen Pasaiako arrantza portua ezagutuko duzu. Gainera mota ezberdinetako arrain eta itsaskiak saltzen diren lonjako jarduera frenetikoa ezagutzeko aukera paregabe honetan itsasotik platereraino arraiaren ibilbidea ikasiko duzu.\nPasaiako itsasargien ibilbidea:\nEzagutu oinez egiten den ibilbide honen bidez Pasaiako portu naturalaren ezaugarri eta funtzionamenduak MATER Itsasontzi Museo Ekoaktiboako gida espezializatuen eskutik, zeinak gerturatuko dizute "Kantauriko seguruena" bezala ezaguna den Pasaiako portuaren eguneroko bizitzara.\nPrezioa: 6€ (haurrak 4€)\nTel.: (00 34) 619 814 225\nJarduera guztiak aldez aurretik erreserba eginez.\nKontsultatu prezio bereziak eskolentzat eta talde handientzat.\nMater Ontzi Museo Ekoaktiboan irteerak\nArgazki tourra Pasaian\nBisita gidatua Pasaiako lonjan\nAiako Harria Parke Naturala (Listorreta-Barrengoloia)\nJaizkibel eta Uliako kostaldean ibilaldiak\nBizikleta alokairua Pasaiako badian\nPiragua eta paddle surf alokairua


Otsailak 6an , Zarauzko Haize-orratz udal gaztelekuak inauteri festa antolatu genuen. Arratsaldeko 18:00etatik 21:00ak bitartean bi DJ gazteek (DJ Javi eta DJ Davila) animaturiko mozorro festa egin genuen. Mozorro lehiaketan “Dinamikoa” kategorian lau taldek parte hartu zuten, “Originalean” 13 taldek, “Taldekoan” 17 taldek eta “Gustukoenan” 12 talde. Irabazleak “Las Pitxis”, “Cisne negro”, #zoo-locura eta “Grease” […]\nIgandean 43 gazterekin joan ginen Buesa Arenara Baskonia jokatzen ikustera. Partidu ederra izan zen, azken unerarte emozioz betea, giro bikaina zegoen bertan eta errepikatzeko gogoarekin itzuli ginen guztiok. Ikusten duzuen bezala partidua amaitzean Aker agurtzera joan ahal ginen eta talde argazkia atera berarekin. Beste sorpresa bat ere izan genuen, baskoniako jokalari guztiek sinaturiko kamiseta zozketatu […]\nUda Gazte 2015 Haize Orratz Zarauzko Udal gaztelekuan\nUdak askotarako eman digu; herriko festetan parte hartzeko, inguruak ezagutzeko, kirola egiteko….abentura berriak bizitzeko azken finean. Haize Orratz gaztelekuko hezitzaileok asko gozatu dugu zarauztar gazteekin batera eta indar berrituta gatoz kurtsoari aurre egitera!


Zerga Sistemako Argitalpenak\nFinantzaketa Sistemako Argitalpenak\nHerritarrentzako arretarako guneak\nErosketak eta hornikuntzak\nAurrekontuak eta kontrol ekonomikoa\nEAEren Aurrekontu Orokorrak\nFinantza informazio publikoa\nAurrekontu gauzatzearen estatistika\nEuskadiko Administrazio Orokorreko zor publikoa\nEkonomi Ituneko Arbitraje Batzordea\n•\tFakturei alta eman eta haiek jaulki.\n•\tSortuta dagoen faktura bat (legez indarrean dagoen faktura formatuan) plataformara inportatu. Aurreko hori sortaka ere egin daiteke, inportazioa zip fitxategi bat izanda egiten delako, eta horrelako fitxategietan faktura bat edo faktura-multzo bat egon daitekeelako.\n•\tJaulkitako fakturak eta haien izapidetze-egoera eta -historia kontsultatu, fakturak zenbait irizpideren arabera iragazteko aukerarekin.\n•\tPosta elektroniko bidezko abisuak eta beste kudeaketa-datu batzuk konfiguratu.\n•\tIntegrazioa konektore generikoaren bidez:: fakturak kudeatzeko zure sistema ez badago integratuta, baina fakturak legez indarrean dagoen facturae formatuan sortzeko aukera ematen badu, ia automatikoki egin daiteke plataformarekiko integrazioa/komunikazioa. Hori "konektore generikoa" izeneko programari esker egin daiteke, fakturen bidalketa posta elektronikoaren antzera antolatzen eta kudeatzen baitu: sarrera eta irteerako erretilu-sistemaren bidez. Bidalitako eta jasotako fakturak zenbait direktoriotan biltegiratzen dira, eta ERPak haietatik inporta edo esporta ditzake. Era berean, konektore horrekin berarekin fakturen egoera jaits daiteke fitxategiak trukatzeko antzeko sistema baten bidez.\nHemen dauzkazu gidaliburua eta konfigurazioa, bai eta programa jaisteko aukera ere: “Erabilera- eta laguntza-jarraibideak. Gidaliburuak”.\n•\tNeurrirako integrazioa web-zerbitzuen bidez: ERP aplikazio oso espezifikoak dituzten eta integrazio aurreratuagoa behar duten erakundeetan, programazio-interfaze bat erabili behar da (API). Berezko garapenaren bidez, web-zerbitzuen teknologian oinarritutako interfaze hori erabiliz, fakturak plataformara bidal daitezke.\nHemen dago interfazearen erabilera- eta jarraibide-gidaliburua: “Erabilera- eta laguntza-jarraibideak. Gidaliburuak”.\nHezkuntza Saileko ikastetxe publikoak\nLehiaren Euskal Agintzaritza\nEuskadiko Etxebizitza eta Lurra, E.A.(VISESA)\n•Erregistratua.Faktura elektronikoa dagokion erregistro telematiko administratiboan erregistratu da.\n•FKE-an erregistratua.Faktura elektronikoa dagokion fakturen kontabilitate-erregistroan erregistratu da.\n•Onartua.Organo eskumendunak onartua du faktura elektronikoa.\n•Baztertua.Organo eskumendunak ez du faktura elektronikoa onartu.\n•Kontabilizatua.Ordainketa-obligazioaren onarpena kontabilizatu da.\n•Ordaindua.Kontabilizatu da faktura ordaintzeko agindua.\n•Deuseztatua.Faktura elektronikoa deuseztatu da, hornitzaileak hala eskatuta.\nFaktura elektronikoak jaulki ahal izateko, beharrezkoa da hornitzaileak aldez aurretik alta ematea fakturazio elektronikorako Zerbitzuan onartutako identifikazio elektronikorako onartutako bitartekoa.


Hazia 23 programak 20 gazteri profesionaltasun-ziurtagiri bat lortzen lagundu die - Gazteberri.eus\nHazia 23 programak 20 gazteri profesionaltasun-ziurtagiri bat lortzen lagundu die\nGasteizko gazteen laneratzea eta prestakuntza helburu dituen Hazia 23 programaren aurtengo edizioa amaitu berri da. Aurtengoa aipatu programaren bosgarren edizioa izan da eta, guztira, 23 urtetik beherako 125 gazteri eman die enplegua eta prestakuntza lortzeko aukera. Hazia 23 programa Gasteizko Udalak, Vital Fundazioak, ADSIS Fundazioak, EGIBIDEk eta Elizbarrutiko Caritasek lankidetzan garatzen duten egitasmoa da.\nAurtengo edizioan parte hartu duten gazteei diploma emateko antolatu den ekitaldian azaldu denez, aurten gauzatutako ekintzen balantzea oso positiboa da. Izan ere, programan parte hartzen duten gazteak lan-merkatuari begira ahultasun-egoera berezian daude eta horietako hogeik profesionaltasun-ziurtagiri homologatu bat lortu ahal izan dute.\nDiploma lortu duten hogei gaztetatik lau praktikak egiten ari dira eta beste seik lan-kontratuak lortu dituzte; hiru prestakuntza arautuan sartu dira, eta bat enplegurako prestakuntzan. Gainera, beste bi pertsona ikasketak eta lana bateratzen ari dira. Gainerako lau pertsonak lana bilatzen ari dira.\nProgramaren zutabe garrantzitsu bat bertan laguntzen duten enpresak dira. Diplomak emateko ekitaldian, haien lana nabarmendu nahi izan dute antolatzaileek eta Hazia 23 ekimenaren V. edizioan laguntzaile izan diren enpresen eskaintza eskertu dute: Mecanizados Arratxa S.L., Berjantzi S.Coop, Boskal SL, El Corte Inglés, Eroski, Fagundez Simal Josefa, Feu Vert Ibérica S.A., Fontanería Resa, Limpiezas Gutiérrez, M&H Estilistas, Peluquería J&Y2, Real Barber, SAS Autosystemtechnik S.A, Soldaduras y montajes tecnológicos S.L., eta Supermercados Sabeco S.A.\nTags: diplomaenpleguaformakuntzaGastezigazteriaHazia 23ziurtagiri\nPrevious Abian da Euskariana, euskal kulturari buruzko edukiak eskuratzeko atari digitala\nNext KZgunea sareak 20 urte eman ditu euskaldunon gaikuntza digitalean lan egiten


kritiken hemeroteka » Finean, Juan Modesto du izena\n« Aitaren pitokeriak | Zalantzak »\nIzen bereziak / Modesto Arrieta / Erein, 2011\nFinean, Juan Modesto du izena Bixente Serrano Izko / Berria, 2012-03-18\nHala bildumaren izenburuan nola hitzaurrean eta hitz-atzean, agerian jartzen du egileak batasun bat eman nahi izan diola ipuinen segidari, ardatz baten inguruan eraiki eta bildu nahi izan dituela narrazio guztiak, tankera ezberdinetako kontakizun metaketa bat izatetik haratago. Izena eta izana, edo izenaren arabera izanaren peskiza bat izanen balitz bezala. Agerian jartzen du, adibidez, hitzaurrean bereziki, egoera edo testuinguru desberdinetan izen aldaerak suertatzen zaizkigula: etxean, lagunen artean, burokrazian, soldaduskan… Testuinguru bakoitzean “nortasun desberdinen jabe izango banintz bezala”. Gutako bakoitza garen poliedroaren hostoek zeinek bere izena eskatuko balu bezala.\nIpuin batzuek protagonisten izen berezia dute titulu, lau guztira. Dena den, hamaika ipuinetatik seitan bakarrik dute izenik protagonistek, batzuetan lehen pertsonan idatziak —logikoagoa, noski, izenaren falta—, bertze batzuetan, hirugarrenean —paradoxikoagoa, bildumaren ardatza kontuan izanik—. Izaera berariazkoa dute protagonista eta narratzaile guztiek; denek ez, ordea, izen berezia: izanetik abiaturik izenen peskizan jarri nahi al du egileak irakurlea? Anonimotasunetik abiaturik, izanaren peskizan?\nDena delakoa egileak agerian jarri nahi digun batasun ardatza, eta kontuan izanik ere izenen inguruko gogoetak bide anitz irekitzen diela gure adimen eta imajinazioari, badu bertze batasun sendo bat bilduma honek. Batik bat haren planteamendu kontzeptualetan erranen nuke nik, nahiz eta tankera eta erregistro desberdinetakoak izan ipuinak. Aberastasuna, bada, alde batetik, eta begirada zorrotza beti, bertzalde, gure errealitate eta mentalitateei so jartzeko moduan. Narrazio labur-laburrak batzuetan (Erabakia, Kakorratza); lehen pertsonako narratzaileak zenbaitetan, kontalari orojakileak bertzeetan; egunkari gisa eraturiko bat (Noraren egunkaria); pelikula batentzako gidoi halako baten zirriborro gisako bertze bat (Diskoboloa); bertze ipuinez haurdun narrazio-ama bat (Natura hila); errealismoaren ildotik gehienetan, errealismo magikoaren bideei ere muzin egin gabe (Adelino Sousa)…, barietate nahikoa, bizitasuna emateko irakurketari, betiere erne mantentzeko irakurlea. Eta begiradaren zorroztasuna ipuin guztietan, dela errealitateko gauzak kritikoki fokatuz, dela arte edo literaturaren munduko bertze kreazioei argi berezia emanez (Azken hegaldia, adibidez, Kafkaren metamorfosiari egiten dion buelta hori, hegan egiteko ahalmena galtzen duen giza-munstroa irudi). Alderdi berrien bilatzaile eta aurkitzailea dugu Juan Modesto Arrietaren begirada, eta irakurleari pizgarri suertatzen zaion joera paradoxikoa, ez erraldien egituretan, estiloan, baina ipuinen planteamenduetan: natura hilen bizitasuna, heriotzaren antzeko jaiotza, matxismoaren inozokeria, fadoen tristezia esentzialak sorraraz dezakeen irribarre hiltzailea…\nArrietaren lehen liburua dugu hau, bere lanbidean erretiroa hartu ondoren argitaratua, idazteko bere zaletasunari oporraldietan ekin diona, ongi ekin ere, hainbat ipuinengatik saritua izan dena lehiaketetan… Inoiz ez da berandu zorionekoa baldin bada emaitza, eta narrazio liburuetara ongi etorria eman behar diogu. Haren sormenean jarraipenari topa egiteko moduko narrazioak.


Juan Martínez de Irujo : Albisteak, bideoak eta argazkiak Juan Martínez de Irujo gaiari buruz | EiTB Gai interesgarriak\nJuan Martínez de Irujoren bideoak\nIrujo finalerako sailkatu da Urrutikoetxea kanporatuta (22-16)\nIrujo eta Urrutikoetxea, finaleko txartelaren bila\nMartinez de Irujok ezker eskua osatuta ekingo dio Buruz Burukoari\nIrujo: 'Ez da sasoikoen jokatuko dudan finala izango'\nIrujo eta Barriola finalera, Xala eta Zubieta menderatuta\nXalak, Irujok eta Barriolak pilotak aukeratu dituzte finalaurrekorako\nIrujo-Barriola / Xala-Zubieta finalerdia, apirilaren 21ean\nMartinez de irujok ostiralean erabakiko du jokatu edo ez\nIrujo larunbateko partidarako zalantza da\nIrujo ez da iganderako pilota aukeraketan egon\n'Martinez de Irujo, bihotzaren iraultza' dokumentala, gaur, ETB1en\n'Martinez de Irujo, bihotzaren iraultza' dokumentala eskainiko du, gaur, ETB1ek 21:00etan. Pilotari iraultzaile eta txapeldun ildoak oinarri hartuta, bere ibilbidea errepasatuko du dokumentalak.\nIrujo: 'Ezkurdia eta Urrutikoetxea dira txapela lortzeko hautagai nagusiak'\nJuan Martinez de Irujo pilotari ohia Joseba Ezkurdiaren aholkularia da Buruz Buruko Txapelketan. ETBri elkarrizketa eskaini dio eta bere pronostikoa eman digu.\nVicente del Bosquek euskaraz eman dio hasiera sagardo denboraldiari\nEspainiako selekzionatzaile ohiarekin batera, kirol munduko hainbat pertsona ezagun izan dira: Juan Martinez de Irujo, Imanol Agirretxe eta Abraham Olano, besteak beste.\nMartinez de Irujori buruzko dokumentalak oihartzun handia izan zuen\nPilotariaren ibilbidea errepasatu zuen lanak %11,7ko audientzia zatia lortu zuen euskaldunen artean.\nIrujo: 'Afizioak askoz gehiago eman dit niri nik berari baino'\nIrujok asko eskertzen du zaleengandik jaso duen babesa. Haren zale berezi bat ezagutu dugu: Eneko Sagastume. Txikia zela, Irujo jokatzen ikusita txunditu egin zen eta harreman berezi bat abiatu zuten.\n'Umeak entrenatzen jarraituko dut eta proposamenak entzuteko prest nago'\nPilota profesionala utzita, familiarekin gehiago egoteko asmoa du Irujok. Dena den, haurrak entrenatzen dabil Elkar Pelota proiektuarekin eta proposamenak entzuteko prest dago.\nBarriola: 'Dudarik gabe iraultzailea izan da Juan'\nAbel Barriolak, Aimar Olaizolak, Jokin Etxanizek eta Iker Irribarriak argi dute Martinez de Irujok pilotari asko eman diola eta iraultzailea izan dela. Banakako jokoa irauli zuen aireko jokoarekin.\nMartinez de Irujo eta Aimar Olaizola, elkar hobetu duten pilotariak\nAspekoa eta Asegarcekoa hainbat aldiz aritu dira elkarren aurka. Biek diotenaren arabera, elkar hobetu dute urteetan zehar.\nIrujo: 'Jokin Etxanizek erakutsi dit zentzuz jokatzen'\nJokin Etxaniz lagun handia du Irujok, Aspen hasi zenetik asko lagundu baitzion. Hasieran bere botileroa izan zen, baina Irujok erabakigarriagoa izan behar zela eskatu zion.\nDebutatu eta gutxira irabazi zuen buruz buruko lehen txapela Irujok\n2003an debutatu zuen Martinez de Irujok, eta 2004an binakako finalera iritsi zen, galdu bazuen ere. Buruz burukora ez aurkezteko gomendatu zioten, baina aurkeztu eta txapela eraman zuen.\nIrujo: '2002ko mundiala master bat izan zen nire karreran'\n2002ko Nafarroako mundialean hautatzaileak ez zuen Irujo aukeratu ausartegia zelako. Dena den, trinketean lehiatu zen. Ez zuen irabazi, baina asko irabazi zuen Irujo gazteak.\nMartinez de Irujo: 'Pilota odolean daramat'\n6 urte zituela hasi zen Irujo pilotan. Mikel Erro Oberenako entrenatzaileak ongi gogoratzen du haren bizitasuna. Baina arazo bat zuen: besteak baino txikiagoa zen. 19 urterekin sendotu zuen gorputza.\n'Martinez de Irujo, bihotzaren iraultza', gaur, ETB1en eta eitb.eus-en\nJuan Martinez de Irujo pilotariari buruzko dokumentala estreinatuko dute ETB1ek eta eitb.eus-ek, gaur gauean, 22:15ean.\nBihotzeko gaitzaz eta erretiroaz: 'Argi daukat bizi egin nahi dudala'\n2016ko binakako finala izan zen Irujoren azken partidua, eta atzamar bat hautsi zuen bertan. Ondoren egin zioten kontrol batean atzeman zioten bihotzeko gaitza. Min handiz, pilota uztea erabaki zuen.\nAurrerapena: Martinez de Irujori buruzko dokumentala, asteazkenean, ETB1en\n'Bihotzaren iraultza', Juan Martinez de Irujo pilotariari buruzko dokumentala, estreinatuko du EiTBk asteazkenean, uztailak 5, 22:15ean. Ikus ezazu aurrerapen hunkigarria.\nIberoko (Nafarroa) pilotariak agur esan behar izan zion pilotari bihotzeko gaixotasun bategatik. Historiako pilotari onenetako bat izan da, eta larunbat honetan omenaldi beroa jaso du.\nMartinez de Irujo, esku pilota irauli zuen pilotaria\nNafarrak hamahiru txapela dauzka: bost Buruz Burukoak, bost Binakakoak eta hiru Lau T'erdikoak.\nTxalo zaparrada beroa eman diote Juan Martinez de Irujori\nLabriten bildutako zaleek eta pilotariek txalo zaparrada beroa eman diote Juan Martinez de Irujori nafarrak bere agurra iragartzeko emandako prentsaurrekoaren bukaeran.\nIberoko txapeldun handia jokatu gabe egon da azken urtea bihotzeko arazoengatik, eta orain jokalari izateari utziko diola iragarri du Labriten, debuta egin zuen pilotalekuan.\nIrujo: 'Ez dut berriro jokatuko, baina ez ditut kantxak utziko'\nJuan Martinez de Irujok bere ibilbide profesionala amaitutzat ematea erabaki du, bihotzeko gaixotasunak behartuta. "Nire titulu guztiak emango nituzke pilotan jokatzen jarraitzeagatik", esan du.\nBarriola eta lesioak: pilota uztea pentsatzetik, kaiolako finala jokatzera\nAskotan pilotak berak baztertzen du kirolaria, lesioengatik sarritan. Abel Barriolaren kasuan alderantzizko hautua izan da, zorionez. Juan Martinez de Irujorekin hitz egin dugu horri buruz.\nIberoko bazterrak eta bizilagunak nahastu dituzte gutarrek\nBi taldetan banatu eta kapitain bat aukeratu behar izan dute hiru gauza lortzeko: galtzerdi pare bat, zartagin bat eta Irujo pilotariaren etxea.\nIrujo: 'Osasunez ondo sentitzen naiz, baina oraindik ezin dut jokatu'\nJuan Martínez de Irujo frontoietara itzuli da lehen aldiz bihotzeko arazoengatik bajahartu behar zuela iragarri zuenetik. Ezkurdiaren botileroa izan da. ETBri elkarrizketa eskaini dio Lekuberrin.\nIrujo frontoian berragertu da Ezkurdiaren botilero bezala\nJuan Martinez de Irujo frontoietara itzuli da bihotzeko arazoengatik bajan dagoen arren. Ez du jokatu, baina kontrakantxan izan da Joseba Ezkurdiari aholkuak ematen Lau t'erdiko txapelketako partidan.\nMartinez de Irujo: 'Bihotzeko arazoak atzeman dizkidate'\nJuan Martinez de Irujo pilotariak jakitera eman duenez, behin behinean pilota utzi beharko du bihotzeko arazoak atzeman dizkiotelako.\nJuan Martinez de Irujok bihotzeko arazoak ditu\nSendatu arte pilota utzi behar duela iragarri du, Fernando Vidarte eta Txema Urrutia ondoan zituela.\nJuan Martinez de Irujoren prentsaurrekoa, zuzenean eitb.eus-en\nFernando Vidarte (ASPEko Administratzaile bakarra) eta Txema Urrutia (ASPEko sendagilea) izango dira nafarrarekin batera.\nIrujok hedabideak deitu ditu, arrazoia esan gabe\nFernando Vidarte (ASPEko Administratzaile bakarra) eta Txema Urrutia (ASPEko sendagilea) izango dira nafarrarekin batera. Prentsaurrekoaren arrazoia ez du eman.\nUrrutikoetxea: 'Berasaluzeren aholkuak oso lagungarriak dira'\nIrujoren aurkako partiduan azken momentura arte borrokatu zuen Urrutikoetxeak 10-20 galtzen zihoala. Animoak eta bere lagun Berasaluzeren aholkuak tarteko, banakoa irabaztea lortu zuen etsipenik gabe.\nIrujok ez du jokatuko eta Altuna III.a finalerdietan da\nJuan Martinez de Irujok ez du Binakako Txapelketako finalean jasan zuen lesioa gainditu eta ez du Buruz Burukoa jokatuko. Ondorioz, Jokin Altuna zuzenean sailkatu da finalerdiertara.\nJuan Martinez de Irujok ez du Buruz Burukoa jokatuko\nBengoetxea VI.a eta Artola, finalerdiaren bila, ostiralean\nHauxe da Juan Martinez de Irujoren hatzamarren egoera\nIrujo: 'Buruz Burukoa jokatzea ez da lehentasuna'\nIrujori bigarren haustura bat antzeman diote eskuin eskuko falangean\nIrujo: 'Ez dakit atzamarra prest izango dudan Buruz Burukorako'\nIrujo, falangea hautsita, Buruz Burukorako zalantza da\nIrujo lesionatu den tantoa\nOlaizola-Urrutikoetxearentzat Binakako txapela, Irujo lesionatu ostean\nOlaizola-Urrutikoetxea eta Irujo-Rezusta, zenbakien finala\nPilota Informazio guztia\nBinakakoa 2015 Webgune berezia\nJuan Martínez de Irujo Twitterren


Goi Eskola Politeknikoko ikasle Ander Jauregi Goñik jaso du euskarazko proiektu onenaren saria - Arrasate - Goiena.eus\nGoi Eskola Politeknikoko ikasle Ander Jauregi Goñik jaso du euskarazko proiektu onenaren saria\nMirari Altube 2018-06-08 18:11\nIK4-Ikerlanentzat egindako lan batengatik eman diote Ander Jauregi Goñiri ikasketa amaierako euskarazko proiekturik onenaren saria. Bihurgailu multifase baten diseinua eta garapena izena duen proiektuagatik 1.500 euro jaso ditu saritzat.\nMondragonek Arrasaten duen egoitza nagusian eman dute saria gaur, ekainak 8. Sari hori duela zazpi urte sortu zuten, Mondragon Korporazioko Euskara Batzordearen ekimenez, Mondragon Unibertsitateko ikasleek lan-munduan sartzeko egin beharreko ikasketa amaierako proiektuak euskaraz egin zitzaten.\nHogei lanen artean hautatua\nKorporazioko enpresetan egin eta sariketara aurkeztutako proiektuak epaimahaiak –Korporazioko ordezkari bat eta fakultate bakoitzeko bi– aztertu ondoren hautatu dute Ander Jauregi Goñik egindakoa. Enpresagintza Fakultateko, Goi Eskola Politeknikoko eta Humanitate eta Hezkuntza Zientzien Fakultateko 198 proiektu egin dira euskaraz guztira, eta horietako hogei onenak ebaluatu dituzte sarirako. Aurkeztutako proiektu guztiek maila tekniko-akademiko handia dutela adierazi dute epaimahaiko kideek, eta euskaraz "ongien idatzitakoa" izan da saritua.


Gazte langabeen ia erdiak ez daude erroldatuta Lanbideko bulegoetan | Ekonomia | Berria\nLangabeziaren bilakaera. Gazteen egoera\nGazte langabeen ia erdiak ez daude erroldatuta Lanbideko bulegoetan\n16 eta 24 urte bitarteko langileen batez besteko ordainak %21 gutxitu dira krisia hasi zenetik\nIkasle batzuk Donostiako EHUko campuseko eraikin batera sartzen, artxiboko irudi batean. JON URBE / FOKU\nLanbide euskal enplegu zerbitzuak arazoak ditu lan bila dabiltzan gazteentzako ezinbesteko tresna bihurtzeko. Zerbitzuak berak argitaratu berri duen txosten baten arabera, lanpostu bat modu aktiboan bilatzen duten 16 eta 24 urte bitartekoen %46 ez zegoen Lanbiden erroldatuta ere. Izena ez emateko arrazoiak zeintzuk diren ez du argitu, baina onartu du horien jatorria ikertzea zatekeela «interesgarriena».\nLanbideko azterketa zerbitzuak txosten bat egin du gazteen lan merkatuaren egoerari buruz, joan den urteko emaitzak kontuan hartuta. Egileen ustez, «higadura psikologikoa» sortzen du ikasketak amaituta ere lana ez aurkitzeak. «Egoera luzatzen bada luzera begirako langabeziaren ondorioz, gizarte bazterketan errotzeko arriskua lukete», azpimarratu dute. Are gehiago: langabezia tasa handiaren ondorioz, «belaunaldi oso bat lanerako galtzeko zorian» legoke.\nAskorentzat, ikasketak luzatzea izan da gainbehera ekonomikoari aurre egiteko estrategia. Gazteen jarduera tasa %41 zen 2008ko hasieran, eta orain zortzi puntu txikiagoa da, baina joan den urteko lehen hiruhilekoan azken bederatzi urteetako ehunekorik txikiena izan zuen: %27. Enplegu tasa ere krisia hasi zenean baino bederatzi puntu txikiagoa da (%25,4).\nIkasketa mailak zerikusia du zuzenean lan merkatura sartzeko arrakastarekin. Goi mailako ikasketak dituzten gazteen enplegu tasa %55 da, erdi mailakoak dituztenena %23 eta oinarrizko ikasketak dituztenena %9,6. Lanbidek ohartarazi du formakuntza eskasa duten emakumeak «egoera zaila» dutela: enplegu tasa %6,8 da haientzat; gizonena, aldiz, %11,8 da.\nLangabezia tasarekin, baina, buelta ematen zaie emaitzei, baina ñabardura batzuekin. Oinarrizko ikasketak baino ez dituzten gazteen %42 dago beharrik gabe —%48, emakumeen kasuan—, baina ez dago alde handirik goi mailakoak eta ertainak dituztenen artean: %19,5 eta %20,8, hurrenez hurren. Unibertsitateko tituluak edo goi zikloak dituzten gazteen artean, hala ere, bada alde esanguratsu bat generoaren ikuspuntutik: gizonen langabezia %11 da, eta emakumeena, %27. Bestalde, gazteen %47k urte bat edo gehiago darama lana aurkitu ezinik.\nJardunik ez dutenen artean, ez lanean ez ikasten dauden kolektiboak «aipamen berezia» merezi du, Lanbideren ustez. Araban, Bizkaian eta Gipuzkoan 16 eta 24 urteko gazte guztietatik soilik %5,1 zegoen egoera horretan. «Euskal hezkuntza sistemaren kalitatea islatzen du», azterketaren egileen irudiko.\nGazte enpleguaren bereizgarrietako bat da prekaritatea oso zabaldua egotea. Txostenak berak dio egoera ez dela «oso itxaropentsua». Hain zuzen ere, gazteei egindako kontratuen %55 partzialak dira. Iaz, adin guztietako pertsonei egindako kontratu guztiak aintzat hartuta, hamarretik lau ziren partzialak. «Ez da borondatezko aukera bat, merkatuak egiten dien eskaintza bakarra baizik», Lanbideko teknikarien aburuz. Gazteei egindako kontratuetan, gainera, %6 baino gutxiago izan ziren mugagabeak, eta gazte batek batez beste hiru kontratu sinatu behar izan zituen urtearen joanean.\nKrisiaren aurretik ere gazteei eskainitako baldintzak okerragoak ziren, baina higadura azkartu egin da azken urteotan. Horren adierazle da soldatekin gertatu dena. 2008. urtean, batez besteko soldata baino ia %40 gutxiago kobratzen zuen gazte batek. 2016an, eskura dagoen azken datuan, tarte hori %56 izateraino handitu da. Dirutan, 15.000 eurotik gorako aldea dago. Ordainen jaitsiera ere oso handia izan da gazteentzat: batez beste, 2008an baino %21 gutxiago ari dira kobratzen.\nAzterketaren egileek ohartarazi dute lan ibilbidea soldata oso txikiekin hastea ez dela erabaki neutrala, eta ibilbide profesional osoa baldintzatzeko arriskua izan lezakeela. «OCDEren arabera, ibilbideko lehen hamar urteak erabakigarriak dira bizitzan izango diren diru sarreren eta enpleguaren proiekzioa egiteko. Hastapenetako kontratu eta lanaldi motaren menpe daude luzera begirako diru sarrerak», dio testuak.\nDatuek soldata arrakalaren dimentsio etengabea ere azaleratu dute. Amatasuna aipatu izan da emakumeen ibilbide profesionala geratu eta arrakala handitu izanaren azalpen modura, baina Lanbidek jasotzen duen INEko inkestaren emaitzek diote 16 eta 24 urteko gazteen artean dagoeneko %21 txikiagoa dela emakumeek batez beste lortutako ordaina; 3.370 euro gutxiago urtean, hain zuzen ere. Adin tarte guztietan kobratzen dute emakumeek gutxiago, eta %24koa da gizonen ordainekin dagoen batez besteko arrakala orokorra.\nLanbideren errezeta: lanaldiak eta soldatak jaistea